qundao/data-zh-poetry huggingface dataset:
次韵李簡夫秋園
作者：蘇轍
朝代：宋

秋色豈相負，小園仍有花。
繞欄吟落日，拾徑得殘葩。
菊細初藏蝶，桐疏不庇鴉。
遊觀須作意，霜雪僅留槎。
次韵李豸秀才來別子瞻仍謝惠馬
作者：蘇轍
朝代：宋

小床卧客笑元龍，彈鋏無輿下舍中。
五馬不辭分後乘，輕裘初許敝諸公。
隨人射虎氣終在，徒步白頭心頗同。
遥想據鞍橫槊處，新詩一一建安風。
次韵李逵見贈
作者：蘇轍
朝代：宋

太學羣遊經最明，青衫憔悴竟何成。
虀鹽仍作當年味，名譽飛蠅過耳聲。
次韵柳子玉見贈
作者：蘇轍
朝代：宋

壯心衰盡愧當年，刻意爲文日幾千。
老去讀書聊度歲，春來多睡苦便氈。
夢歸似雁長飛去，才短如蠶只自纏。
唯有聞詩尚思和，可能時寄最高篇。
次韵柳子玉謫官壽春舟過宛丘見寄二首·其一
作者：蘇轍
朝代：宋

局冷曾非簿領迷，幽居渾似未官時。
忽聞客至驚還喜，出見泥深笑不知。
謀拙未能憂歲計，身閑聊可飽晨炊。
行舟借問何匆草，淮口無潮月正虧。
次韵柳子玉謫官壽春舟過宛丘見寄二首·其二
作者：蘇轍
朝代：宋

獻酬不用辭升斗，曲直何勞問尺尋。
要路風波無限惡，謫居情味最能深。
交從錦水初無間，鄰卜共山已有心。
草聖詩豪並神速，數因南雁惠佳音。
次韵柳子玉郎中見寄
作者：蘇轍
朝代：宋

新年始是識君初，顧我塵埃正滿裾。
談辯未容朝夕聽，情親空愧往還書。
久聞筆陣無前敵，更擬詩壇託後車。
待得入城應少暇，相從有約定何如。
次韵柳真公閑居春日
作者：蘇轍
朝代：宋

春寒漸欲減衣綿，雨勢冥冥水拍天。
一局無言消日永，新詩得意許人傳。
惜花田地應慵掃，護筍藩籬可細編。
好事報君知我喜，同官欲到得閑眠。
次韵柳見答
作者：蘇轍
朝代：宋

桂酒無人寄豫章，羈愁牢落遣誰當。
烹煎崖蜜真牽强，慚愧山蜂久蓄藏。
江上鱠鱸橙正熟，山頭吹帽菊初香。
漂流異日俱陳迹，笑說過從想未忘。
次韵楊褒直講攬鏡
作者：蘇轍
朝代：宋

鬢髮年來日向衰，相寬不用强裁詩。
壯心付與東流去，霜蟹何妨左手持。
花發黄鸝巧言語，池開楊柳鬥腰肢。
勸君行樂還聽否，即是南風苦熱時。
次韵毛君上書求歸未報
作者：蘇轍
朝代：宋

白髮憂民带減圍，頻聞慷慨賦將歸。
近傳道士連三咽，久悟禪門第一機。
夜永庵中詩自得，日高門外客來稀。
此心素定誰能勸，祗有丁寧詔莫違。
次韵毛君九日
作者：蘇轍
朝代：宋

山脚侵城盡是臺，登高處處喜崔嵬。
手拈霜菊香無奈，面拂江風酒自開。
幕府尊罍雲裏集，民家歌吹靜中來。
定知勝却陶彭澤，悵望籬邊白日頹。
次韵毛君偶成
作者：蘇轍
朝代：宋

年來衰病正相兼，薄宦奔馳尚未厭。
詩句空多渾漫興，俗緣已重不須添。
聱牙向物知難合，疏懶憐公獨未嫌。
時聽淵明咏歸去，猶應爲我故遲淹。
次韵毛君將歸
作者：蘇轍
朝代：宋

疏傅思歸不待時，孟軻出晝苦行遲。
新詩尚許留章句，故事誰從問典彝。
金馬尚應堪避世，石泉未信可忘饑。
不才似我真當去，零落衡茅隔雍岐。
次韵毛君山房即事十首·其一
作者：蘇轍
朝代：宋

案牘稀疏意自開，夜闌幽夢曉方回。
青苔紅葉騷人事，時見詩筒去又來。
次韵毛君山房即事十首·其一〇
作者：蘇轍
朝代：宋

觸事隨緣不用多，華堂玉食奈憂何。
美人未厭山阿陋，薜荔爲裳带女蘿。
次韵毛君山房即事十首·其七
作者：蘇轍
朝代：宋

邂逅清歡屢不期，病來無奈羽觴飛。
醉乘籃轝江邊去，長伴漁舟月下歸。
次韵毛君山房即事十首·其三
作者：蘇轍
朝代：宋

蛩知秋候時鳴壁，香礙蒲簾不出門。
隠几無言心有得，南窗晴日暖侵軒。
次韵毛君山房即事十首·其九
作者：蘇轍
朝代：宋

庵中獨宿雨垂垂，永夜無人款竹扉。
灰冷銅爐香欲滅，床頭一點葛燈微。
次韵毛君山房即事十首·其二
作者：蘇轍
朝代：宋

東晉仙人借舊山，定應天意許公閒。
郡人欲問史君處，笑指峰巒紫翠間。
次韵毛君山房即事十首·其五
作者：蘇轍
朝代：宋

忘身先要解忘名，分別須臾起不平。
請看早朝霜入屨，何如卧聽打衙聲。
次韵毛君山房即事十首·其八
作者：蘇轍
朝代：宋

醉裏題詩偏韵惡，秋來勸酒益杯深。
不才多病俱非敵，綠綺緣何得報金。
次韵毛君山房即事十首·其六
作者：蘇轍
朝代：宋

禽哢秋來不復圓，桐陰霜後亦成穿。
黄花强欲招酣飲，白髮偏工報老年。
次韵毛君山房即事十首·其四
作者：蘇轍
朝代：宋

溪山付與醉中仙，美酒何曾斗十千。
就得江邊賤魚稻，閑官未用苦相憐。
次韵毛君山房遣興
作者：蘇轍
朝代：宋

欲就陽崖暖，新開石磴斜。
誰言太守宅，自是野人家。
燕坐收心鑑，冥觀閱界沙。
退公長寂寞，外物自喧嘩。
缺徑移松補，斜陽種竹遮。
白雲生後礎，孤鶩伴殘霞。
破悶時尋鶴，呼眠亦任鴉。
喜聞糟出甕，屢問菊開花。
古井元依斗，丹砂舊養芽。
蚍蜉頻上案，猿狖巧分樝。
客到扁舟遠，年侵兩鬢華。
心摇掛風旆，眼暗隔輕紗。
强撥橫肱睡，來從插版衙。
隠居慚棄擲，勝地每咨嗟。
頑鈍終何取，彫磨豈復加。
焦先夙所尚，圜舍恰如蝸。
次韵毛君感事書懷
作者：蘇轍
朝代：宋

種棠經歲便成科，秋雨調勻氣漸和。
才力有餘嫌事少，風情無限覺詩多。
長松更老仍添節，古井雖深自不波。
宴坐山房人豈識，一尊聊且慰蹉跎。
次韵毛君清居探菊
作者：蘇轍
朝代：宋

眼前黄葉畏秋霜，耳畔啼蛩怨夜長。
佳節欣聞近萸菊，清商試爲奏伊凉。
疏狂久笑謀生拙，貧病應憐爲口忙。
今日共君拚一醉，從教人道亦高陽。
次韵毛君燒松花六絕·其一
作者：蘇轍
朝代：宋

茅庵紙帳學僧眠，爐爇松花取易然。
唯有未能忘酒在，手傾金盞鬥垂蓮。
次韵毛君燒松花六絕·其三
作者：蘇轍
朝代：宋

松老香多氣自嚴，餘烟勃鬰透疏簾。
須臾過盡惟灰在，借問誰收一番炎。
次韵毛君燒松花六絕·其二
作者：蘇轍
朝代：宋

餠雜松黄二月天，盤敲松子早霜寒。
山家一物都無棄，狼籍乾花最後般。
次韵毛君燒松花六絕·其五
作者：蘇轍
朝代：宋

枯萼鱗皴不復堅，重重正似半開蓮。
曾經樵舍磚爐見，未許邦君畫閤然。
次韵毛君燒松花六絕·其六
作者：蘇轍
朝代：宋

黄蠟供炊自一家，錙銖貧富遞矜誇。
都城爭買方薪貴，却顧松花已自奢。
次韵毛君燒松花六絕·其四
作者：蘇轍
朝代：宋

美人寒甚懶開扉，金作松花插羃䍦。
幾度低頭疑墮落，青烟已斷未消時。
次韵毛君留別
作者：蘇轍
朝代：宋

問天乞得不訾身，屈指人間今幾人。
魚縱江潭真窟宅，鶴飛松嶺倍精神。
清風吹雨停歸騎，舊圃留花送晚春。
自號白雲知有意，便從丹竈拂埃塵。
次韵毛君病中菊未開
作者：蘇轍
朝代：宋

病肺秋深霧雨傷，舊繒故絮喜清凉。
菊花金粟未曾吐，桂酒鵝兒空自黄。
草木亦知年有閏，風霜漸近月方陽。
得詩聞道維摩病，欲到毗耶言已忘。
次韵毛君絕句
作者：蘇轍
朝代：宋

中池有士閉重關，夜發天光走玉環。
白日對人人不識，幅巾破褐任塵漫。
次韵毛君經旬不用鞭扑
作者：蘇轍
朝代：宋

共喜秋深酒未醇，官曹休假不須旬。
政寬境內棠陰合，訟去庭中草色新。
不惜牛刀時一割，已因鼷鼠發千鈞。
歲終誰爲公書考，豈止江西第一人。
次韵毛君見督和詩
作者：蘇轍
朝代：宋

新詩落紙一城傳，顧我疏蕪豈足編。
他日杜陵詩集裏，韋迢略見兩三篇。
次韵毛君見贈
作者：蘇轍
朝代：宋

江國騷人不耐秋，夜吟清句曉相投。
鋒藏豈願囊中脫，尾斷終非俎上羞。
擇地何年真得意，餔糟是處可同遊。
南遷尚有公知我，人事何須更預謀。
次韵毛君遊陳氏園
作者：蘇轍
朝代：宋

增築園亭草木新，損花風雨怨頻頻。
篔簹似欲迎初暑，芍藥猶堪送晚春。
薄暮出城仍有伴，携壺藉草更無巡。
歸軒有喜知誰見，道上從橫滿醉人。
次韵毛國鎮趙景仁唱和三首一贈毛一贈趙一自咏·其一
作者：蘇轍
朝代：宋

治劇從容緩策銜，鈴軒無事日清談。
隼旟畫戟明千里，紙帳繩床自一庵。
金奏屢陳容客和，玉山不動看賓酣。
我來邂逅逢寬政，忘却漂流身在南。
次韵毛國鎮趙景仁唱和三首一贈毛一贈趙一自咏·其三
作者：蘇轍
朝代：宋

遠謫江湖舳尾銜，到來辛苦向誰談。
畏人野鶴長依嶺，厭事山僧祇住庵。
黄雀頓來成一飽，白醪新熟喜初酣。
疏頑近日尤堪笑，坐任飄風去自南。
次韵毛國鎮趙景仁唱和三首一贈毛一贈趙一自咏·其二
作者：蘇轍
朝代：宋

一紙新詩過雁銜，醒然何異接君談。
奉親魚蟹兼臨海，退食琴書定有庵。
一別經年真似夢，多憂不飲亦如酣。
共君友契非今日，蔽芾棠陰自劍南。
次韵江法曹山間小酌
作者：蘇轍
朝代：宋

高情不奈簿書圍，行揖青山肯見隨。
綠野逢花將盡日，清樽迨我正閑時。
檐間雙燕欲生子，葉底新梅初滿枝。
笑殺華陽窮縣令，床頭酒盡只嚬眉。
次韵汪琛監簿見贈
作者：蘇轍
朝代：宋

連宵暑雨氣如秋，過客不來誰與遊。
頼有澹臺肯相顧，坐令彭澤未能休。
琴疏不辦彈新曲，學廢誰令致束修。
慚愧邑人憐病懶，共成清凈勸遲留。
次韵沈立少卿白鹿
作者：蘇轍
朝代：宋

白鹿何年養，驚猜未肯馴。
軒除非本性，飲食强依人。
照影冰浮水，飛毛雪灑塵。
獨游應已倦，忽見乍疑神。
野色明幽步，烟蕪薦卧身。
異姿人共愛，清意爾誰親。
日暖山苗熟，風微澗草春。
何緣解韁縶，奔放任天真。
次韵洞山克文長老
作者：蘇轍
朝代：宋

無地容錐卓，年來轉覺貧。
偶知珠在手，一任甑生塵。
竄逐非關性，顛狂却甚真。
此心誰復識，試語洞山人。
次韵溫守李鈞見寄兼簡毛大夫
作者：蘇轍
朝代：宋

梁苑相從簿領中，清風相逐畫船東。
婆娑江海凌雲鶴，飲啄籠樊失渚鴻。
別後丹砂迷舊訣，愁來白髮變衰翁。
此間詩老仍勍敵，正憶高吟酒盞空。
次韵王君北都偶成三首·其一
作者：蘇轍
朝代：宋

河轉金堤近，天高魏闕新。
千夫奉儒將，百獸伏麒麟。
校獵沙場莫，談兵玉帳春。
關南知不遠，誰試問蕃鄰。
次韵王君北都偶成三首·其三
作者：蘇轍
朝代：宋

禁籞封金殿，清河貫石門。
時平餘古木，兵散有空屯。
形勝山圍闊，蕃宣海內尊。
川原不論頃，雲夢可勝吞。
次韵王君北都偶成三首·其二
作者：蘇轍
朝代：宋

天寶亂已定，河壖兵更多。
故城埋白骨，遺俗喜長戈。
卧獸常思肉，奔鯨不受羅。
縱橫竟安在，唯見冢嵯峨。
次韵王君貺尚書會六同年
作者：蘇轍
朝代：宋

有美佳賓賢主人，布衣曾共脫京塵。
歡來未覺歲華晚，醉後能令秋氣春。
發譽早同初宦日，收功終藉老成身。
他年此會應圖畫，傳入誰家屏障新。
次韵王定國見贈
作者：蘇轍
朝代：宋

枯木無枝不記年，寒灰誰遣强吹然。
南遷不折知非妄，未老求閒愈覺賢。
屢出詩章新管籥，偶開畫卷小山川。
簿書填委慚君甚，撥去歸來粗了眠。
次韵王定民宣德
作者：蘇轍
朝代：宋

彭城寺壁看詩來，顔氏瓢樽偶共開。
茅屋未完先鑿沼，竹林成後想宜梅。
新詩妙絕難爲繼，高論微低得共陪。
第一詞人生不識，茲行尚喜揖君才。
次韵王廷老寄子瞻
作者：蘇轍
朝代：宋

歌吹新成百尺臺，青山臨水巧崔嵬。
佳人解作回文語，狂客能鳴摻鼓雷。
擷菊傳杯醒復醉，採菱盪槳去仍回。
新年聞欲相從飲，春酒還須剩作醅。
次韵王欽臣祕監集英殿井
作者：蘇轍
朝代：宋

碧甃涵雲液，銅瓶響玉除。
汲花攢點罷，灑霧喚班初。
龍餠煎無數，螭研滴有餘。
從官方醉飽，一酌解清虛。
次韵王臨太博馬上
作者：蘇轍
朝代：宋

冬晚霜露重，城遥鞍馬勞。
徒知事奔走，曾未補毫毛。
水旱嗟嚬蹙，瘡痍費抑搔。
莫歸何暇食，堆桉簿書高。
次韵王薦推官見寄
作者：蘇轍
朝代：宋

可憐衰病孰爲媒，私喜鄰邦得俊才。
玉案愧無酬錦繡，木瓜却用報瓊瑰。
風流似欲傳諸謝，格律猶應學老梅。
始信山川出才士，扁舟新自宛溪來。
次韵王適一百五日太平寺看花二絕·其一
作者：蘇轍
朝代：宋

遍入僧房花照眼，細尋芳徑蝶隨行。
歸時不怕江波晚，新有橋虹水上橫。
次韵王適一百五日太平寺看花二絕·其二
作者：蘇轍
朝代：宋

小檻明窗曾不住，閑花芳草遣誰栽。
但須匹馬尋幽勝，携取清樽到處開。
次韵王適上元夜二首·其一
作者：蘇轍
朝代：宋

燈光欲凝不驚風，月色初晴若發蒙。
羈客不眠詩未就，遊人半醉夜方中。
荒城熠耀相明滅，野水芙蓉亂白紅。
知欲訪僧同寂寂，應憐病懶畏爞爞。
次韵王適上元夜二首·其二
作者：蘇轍
朝代：宋

宿雨初乾試火城，端居無計伴遊行。
厭看門外繁星動，想見僧窗一點明。
老罷逢春無樂事，夢回孤枕有鄉情。
重因佳句思樊口，一紙家書百鎰輕。
次韵王適元日并示曹煥二首·其一
作者：蘇轍
朝代：宋

井底屠酥浸舊方，床頭冬釀壓瓊漿。
舊來喜與門前客，終日同爲酒後狂。
老大心情今已盡，塵埃鬢髮亦無光。
江南留滯歸何日，萬里逢春思故鄉。
次韵王適元日并示曹煥二首·其二
作者：蘇轍
朝代：宋

放逐三年未遣回，復驚爆竹起春雷。
祈年粗有樽中桂，寄遠仍持嶺上梅。
莫笑牛狸抵羊酪，漫將崖蜜代官醅。
二君未肯嫌貧病，猶得衰顔一笑開。
次韵王適兄弟送文務光還陳
作者：蘇轍
朝代：宋

三君皆親非復客，執手河梁我心惻。
倚門耿耿夜不眠，挽袖匆匆有難色。
君歸使我勞魂夢，落葉鳴階自相擁。
君家西歸在新歲，此行未遠心先恐。
故山萬里知何許，我欲因君亦歸去。
清江彷彿釣魚船，修竹平生讀書處。
青衫白髮我當歸，咀噍式微慚古詩。
少年勿作老人調，被服榮名慰所思。
次韵王適大水
作者：蘇轍
朝代：宋

高安昔到歲方閏，大水初去城如墟。
危譙墮地瓦破裂，長橋斷纜船逃逋。
漂浮隙穴亂羣蟻，奔走沙礫摧嘉蔬。
里閭破散兵火後，飲食敝陋魚蝦餘。
投荒豈復有便地，遇災祗復傷羸軀。
人言西有蛟蜃穴，閏年每與風雷俱。
漫溝溢壑恣游蕩，傾崖拔木曾須臾。
鷄豚浪走不復保，老稚裸泣空長吁。
滯留再與茲水會，淪胥未哂斯民愚。
人生所遇偶然耳，得失何用分錙銖。
次韵王適州學新修水閣
作者：蘇轍
朝代：宋

黄鐘巨挺兩舂容，何幸幽居近學宮。
坐對江山增浩氣，力追齊魯欲同風。
頌詩聞道求何武，家法行看試左雄。
欲伴少年遊矍相，奔軍慚愧恐詞窮。
次韵王適新燕
作者：蘇轍
朝代：宋

好雨纖纖潤客衣，新來雙燕力猶微。
似嫌春早無人見，故待簾開掠地飛。
南國花期知不遠，中原寒劇未應歸。
養雛不怕巢成早，記取朝朝爲啟扉。
次韵王適春雨
作者：蘇轍
朝代：宋

久遭客禁往還稀，風雨蕭條只自知。
春色有情猶入眼，客愁無頼巧侵眉。
山僧寄語收茶日，野老留人供社時。
久住不須嫌寂寞，此間偏與拙相宜。
次韵王適春雪二首·其一
作者：蘇轍
朝代：宋

江南春候寒猶劇，細雨風吹作雪花。
中夜窗扉初晃漾，平明草木半低斜。
潤催江柳排金綠，光雜山茶點絳葩。
老病不堪乘曉出，紛紛能使髮增華。
次韵王適春雪二首·其二
作者：蘇轍
朝代：宋

春雪飄摇旋不成，依稀履迹散空庭。
山藏複閣猶殘白，日照南峰已半青。
次韵王適東軒即事三首·其一
作者：蘇轍
朝代：宋

新竹依牆未出尋，牆東桃李却成林。
池塘草長初饒夢，村落鶑啼恰稱心。
江滿船頭朝欲轉，泥融屐齒莫尤深。
閉門憐子成書癖，試買村醪相伴斟。
次韵王適東軒即事三首·其三
作者：蘇轍
朝代：宋

北園春草徑微微，未用頻教剪棘茨。
蜂陣紛紛初養蜜，鶑巢淺淺欲生兒。
客情流水兼山遠，歸夢遊絲向日遲。
懶病相將渾欲慣，頼君索我强裁詩。
次韵王適東軒即事三首·其二
作者：蘇轍
朝代：宋

眼看東鄰五畝花，茅檐竹戶野人家。
過牆每欲隨飛蝶，歸舍誰憐已莫鴉。
幽客偶來成晚飯，野僧何日寄新茶。
三年氣味長如此，歸計遲遲也自嘉。
次韵王適梅花
作者：蘇轍
朝代：宋

江梅似欲競新年，照水窺林態愈妍。
霜重清香渾欲滴，月明素質自生烟。
未成細實酸猶薄，半落南枝意可憐。
誰寫江西風物樣，徐家舊有數枝傳。
次韵王適留別
作者：蘇轍
朝代：宋

遠謫勞君兩度行，復將文字試平衡。
干時豈爲斗升祿，聞道應忘寵辱驚。
未了新書誰與讀，重留佳句不勝情。
决科事畢知君喜，俗學消磨意自清。
次韵王適細魚
作者：蘇轍
朝代：宋

羣魚一何微，僅比毛髮大。
嬉遊極草草，鬢鬣自個個。
造物賦羣形，偶然如一唾。
吞舟雖云巨，其樂不相過。
若言無性靈，還知避船柂。
次韵王適落日江上二首·其一
作者：蘇轍
朝代：宋

寒烟羃清江，漁唱扁舟上。
江轉少人家，自此知安往。
維舟倚叢薄，明月獨相向。
欲曉醉應醒，還逐輕鷗揚。
次韵王適落日江上二首·其二
作者：蘇轍
朝代：宋

稍息南市喧，初上東山月。
潛魚忽驚踴，饑雁時斷絕。
落葉誤投籤，繁霜疑積雪。
苦寒良難久，愛此元氣潔。
次韵王適遊真如寺
作者：蘇轍
朝代：宋

江上春雨過，城中春草深。
擾擾市井塵，悠悠溪谷心。
東郊大愚山，自古薝蔔林。
微言久不聞，墜緒誰當尋。
道俗數百人，請聞海潮音。
齋罷車馬散，萬籟俱消沉。
新亭面南山，積霧開重陰。
蕭然偶有得，懷抱方愔愔。
我坐米鹽間，日被塵垢侵。
不知山中趣，强作山中吟。
次韵王適遊陳氏園
作者：蘇轍
朝代：宋

宿雨晴來春已晚，衆花飄盡野猶香。
舞雩便可同沂上，飲禊何妨似洛陽。
新圃近聞穿沼闊，漲江初喜放舟長。
年來簿領縈人甚，何計相隨入醉鄉。
次韵王適雪晴復雪二首·其一
作者：蘇轍
朝代：宋

驕陽得一雪，逾尺應更好。
晨興視窗隙，驚見晴霞杲。
九衢無停迹，狼籍須一掃。
空餘浩然氣，凜凜接清昊。
餘寒薄虛室，一靜解羣燥。
晨炊晚未供，客饋慚草草。
試脫身上衣，行問酒家保。
孤吟擊槁木，大笑稱有道。
人生但如此，富貴何用禱。
所思獨未見，耿耿屬懷抱。
次韵王適雪晴復雪二首·其二
作者：蘇轍
朝代：宋

同雲自成幄，飛雪來無根。
一爲清風卷，坐見東方暾。
重陰偶復合，飛霰滿南軒。
油然青春意，已見出土萱。
老病一不堪，惟恃濁酒溫。
開戶理松菊，掃蕩無遺痕。
卷舒朝夕間，誰識造化元。
乾坤本何施，中有神怪奔。
萬物極毫末，顛倒何足掀。
老農但知種，荷鉏理南園。
次韵王適食茅栗
作者：蘇轍
朝代：宋

相從萬里試南餐，對案長思苜蓿盤。
山栗滿籃兼白黑，村醪入口半甜酸。
久聞牛尾何曾試，竊比鷄頭意未安。
故國霜蓬如碗大，夜來彈劍似馮驩。
次韵王鞏上元見寄三首·其一
作者：蘇轍
朝代：宋

棄擲良宵君謂何，清天流月鑑初磨。
莫辭病眼羞紅燭，且試春衫剪薄羅。
蓮艷參差明繡戶，舞腰輕瘦颭驚鼉。
少年微服天街闊，何處相逢解佩珂。
次韵王鞏上元見寄三首·其三
作者：蘇轍
朝代：宋

燈火熏天處處同，暗遊應避柏臺驄。
高情自放喧闐外，勝事偏多淡泊中。
平日交遊徒夢想，留都歌吹憶年豐。
知君未有南來意，歸去相從光與鴻。
次韵王鞏上元見寄三首·其二
作者：蘇轍
朝代：宋

繁燈厭倦作閑遊，行到僧居院院留。
月影隨人深有意，車音爭陌去如流。
酒消鑿落寧論斗，魚照琉璃定幾頭。
過眼繁華真一夢，終宵寂寞未應愁。
次韵王鞏九日同送劉莘老
作者：蘇轍
朝代：宋

頭上黄花記別時，樽中淥酒慰清悲。
畫船牽挽故不發，紅粉留連未遽離。
小雨無端添別淚，遥山有意助顰眉。
十分酒盞從教勸，堆案文書自此辭。
次韵王鞏代書
作者：蘇轍
朝代：宋

去年河上送君時，我醉看君倒接籬。
一笑便成經歲隔，扁舟重到滿城知。
舊傳北海偏憐客，新怪東方苦訴饑。
應笑長安居不易，空吟原上草離離。
次韵王鞏元日
作者：蘇轍
朝代：宋

庭鵲營巢初一枝，餘寒未便夾羅衣。
春風娜娜還吹霰，歲事駸駸已發機。
上國遨遊誰信老，中年情味祇思歸。
和詩應覺添新懶，過盡長空雁北飛。
次韵王鞏同飲王廷老度支家戲咏
作者：蘇轍
朝代：宋

白魚紫蟹早霜前，有酒何須問聖賢。
上客遠來工緩頰，雙鬟爲出小垂肩。
新傳大曲皆精絕，忽發狂言亦可憐。
莫怪貧家少還往，自須先辦買花錢。
次韵王鞏廷評招飲
作者：蘇轍
朝代：宋

病憶故鄉同越舄，性安田野似裨諶。
都城歲晚不歸去，客舍夜寒猶獨吟。
樽酒憐君偏好客，詩篇寄我謬知音。
會須雪裏相從飲，履迹旋平無處尋。
次韵王鞏懷劉莘老
作者：蘇轍
朝代：宋

兩都來往太頻頻，真是人間自在人。
十載讀書同白屋，千金爲客買朱唇。
結交京邑傾心肺，寓思禪宗離垢塵。
爲問西歸天祿客，何時同看洛川神。
次韵王鞏欲往徐州見子瞻以事不成行
作者：蘇轍
朝代：宋

河水南來繞郡城，銀刀空復衒衙兵。
交情舊許鷄爲具，客信那知鵲妄鳴。
爲婦遲留應未怪，還家倉卒定何營。
不關秦女箏聲怨，自趁招賢浚上旌。
次韵王鞏留別
作者：蘇轍
朝代：宋

决策歸田豈世情，網羅從此脫餘生。
請君速治鷄黍具，待我同爲沮溺耕。
秋社相從醵錢飲，日高時作叩門聲。
茅廬但恐非君處，籍籍朝中望已傾。
次韵王鞏自咏
作者：蘇轍
朝代：宋

平生未省爲人忙，貧賤安閑氣味長。
粗免趨時頭似葆，稍能忍事腹如囊。
簡書見迫身今老，樽酒聞呼首一昂。
欲挽天河聊自洗，塵埃滿面鬢眉黄。
次韵王鞏見寄
作者：蘇轍
朝代：宋

日永官閑自在慵，門前客到未曾通。
憐君避世都門裏，勸我忘憂酒盞中。
城下柳陰新過雨，湖邊荷葉自翻風。
早須命駕追清賞，大字新詩事事工。
次韵王鞏見寄
作者：蘇轍
朝代：宋

池上輕冰暖却開，迎春送臘仰銜杯。
君家有酒能無事，客醉連宵遣不迴。
詩就滴消盤上蠟，信來飄盡嶺頭梅。
商丘冷坐君知否，瓶罄應須有耻罍。
次韵王鞏見寄
作者：蘇轍
朝代：宋

觸事如棋一一低，昏然一睡更何知。
賈生流落南遷後，陶令衰遲歸去時。
去住由人真水母，簞瓢粗足亦山雌。
年來未省談堯舜，一吷粗疏豈足吹。
次韵王鞏見贈
作者：蘇轍
朝代：宋

南都逢故人，共此一樽淥。
初來柳吹絮，再見風脫木。
我老歡意微，頭垂腰背曲。
羨子方少年，健馬走平陸。
狂歌手自拊，醉倒頭相觸。
人生比一瞬，世網張萬目。
但取食場鷄，豈掛雲飛鵠。
彭城久相遲，官舍虛東屋。
重陽試新釀，謂子當不速。
胡爲聽婦言，婉孌自相逐。
我舟得愁霖，牽挽脫坑谷。
風霜作初寒，病體欲生粟。
解子腰下龜，換酒不須贖。
照碧凝清光，相將飲萸菊。
次韵王鞏遊北禪
作者：蘇轍
朝代：宋

蕭蕭黄葉下城頭，頓作野田風日秋。
粗有樽罍隨處好，暫無敲扑便能幽。
人稀野鳥應同樂，水涸遊鱼似欲愁。
客去知君歡未已，繞城携手更遲留。
次韵發運路昌衡淮南見山堂
作者：蘇轍
朝代：宋

疊石初成得賜環，未應苔蘚上蒼顔。
據鞍華岳旌旄裏，回首淮山夢想間。
烽火日傳西塞靜，丘陵應伴壯心閑。
終南太白皆公有，肯向庭中更作山。
次韵知郡賈蕃大夫思歸
作者：蘇轍
朝代：宋

江城漂泊最多時，邂逅誰令長者期。
得坎浮槎應有命，投林驚鵲且安枝。
何年笑語還留客，終日勤勞數問兒。
鈴閣清虛非此比，秋風歸興恐非宜。
次韵石芝
作者：蘇轍
朝代：宋

鷄鳴東海朝日新，光蒙洲島霧雨勻。
一晞石上遍生耳，幽子自食無來賓。
寄書乞取久未許，箬籠蕉囊海神戶。
一掬誰令墮我前，無爲知我超諸數。
此身不願清廟瑚，但願歸去隨樵蘇。
龜龍百歲豈知道，養氣千息存其胡。
塵中學仙定難脫，夢裏食芝空酷烈。
中山軍府得安閑，更試朝霞磨鏡鐵。
次韵秦觀梅花
作者：蘇轍
朝代：宋

病夫毛骨日凋槁，愁見米鹽惟醉倒。
忽傳騷客賦寒梅，感物傷春同懊惱。
江邊不識朔風勁，牆頭亦有南枝早。
未開素質夜先明，半落清香春更好。
鄰家小婦學閑媚，靚妝惟有長眉掃。
孤芳已與飛霰競，結子仍先百花老。
苦遭橫笛亂飛英，不見遊人醉芳草。
可憐物性空自知，羞作繁華助芒昊。
次韵秦觀秀才携李公擇書相訪
作者：蘇轍
朝代：宋

濟南三歲吾何求，史君後到消人憂。
君言有客輕公侯，扁舟相從古揚州。
致之匹馬恨無力，千里相望同異域。
誦詩空使四座驚，隠居未易凡人測。
史君南歸無限情，鴻飛携書墮我庭。
此書兼置昔年客，袖中秀句淮山青。
老夫强顔依府縣，堆案文書本非願。
清談亹亹解人頤，安得坐右長相見。
狂客吾非賀季真，醉吟君似謫仙人。
末契長遭少年笑，白髮應慚傾蓋新。
都城酒貴誰當換，塵埃汙面非良算。
歸來泗上苦思君，莫待黄花秋爛漫。
次韵秦觀見寄
作者：蘇轍
朝代：宋

東家有賢人，西家苦相忽。
幽蘭委冰霜，掩靄特未發。
春風限芳蕤，爛漫安可沒。
東南信多士，人物世不闕。
考槃溪山間，自獻耻干謁。
誰憐幽閒女，艷色比南越。
垂耳困鹽車，捐金空買骨。
讀書謝世事，閉門動論月。
予生亦羈旅，處世常卒卒。
誰令釣竿手，强復此持笏。
惟餘七尺軀，空洞中無物。
時蒙好事過，解榻聊一拂。
野情樂江海，夢想扁舟兀。
隠居便醉睡，世路多顛蹶。
榮華一朝事，毀譽百年歇。
相勸沐咸池，陽阿晞汝髮。
次韵程相公以柳湖久涸輒引蔡水溉注感而成咏二首·其一
作者：蘇轍
朝代：宋

鱗鱗沙脚出平湖，一噴珠璣碧有餘。
依舊鏡中橫紫閣，却從天外望仙閭。
粉花又結青蓮子，金尾還跳赤鯉魚。
自惜支離苦爲病，重來應共酒杯疏。
次韵程相公以柳湖久涸輒引蔡水溉注感而成咏二首·其二
作者：蘇轍
朝代：宋

老魚呴鬣困無津，鑿破靈河漲舊濆。
明月還從沙渚見，紅塵却傍柳堤分。
急泉垂下長虹尾，駴浪飛來白鷺群。
范蠡如聞應更愛，解摇雙槳入西曛。
次韵答人幽蘭
作者：蘇轍
朝代：宋

幽花耿耿意羞春，紉佩何人香滿身。
一寸芳心須自保，長松百尺有爲薪。
次韵答人檻竹
作者：蘇轍
朝代：宋

猗猗元自直，落落不須扶。
密節風吹展，清陰月共鋪。
叢長傲霜雪，根瘦耻泥塗。
更種愁無地，應須剪碧蘆。
次韵答人見寄
作者：蘇轍
朝代：宋

對案青山雲氣騰，天將隙地養無能。
窗扉迎署梅將溜，虛市無人冷欲冰。
寂默忘言慚社燕，毰毸困睡比春鷹。
深知大府容衰病，復值年來蠶麥登。
次韵答孔武仲
作者：蘇轍
朝代：宋

白髮青衫不記年，相逢一笑暫欣然。
誦詩亹亹鋸木屑，展卷駸駸下水船。
未肯尺尋分枉直，日知鑿枘有方圓。
閑官更似揚州學，猶得昏昏晝日眠。
次韵答張耒
作者：蘇轍
朝代：宋

客舟逝將西，日夜西北風。
維舟罷行役，坐令鬢如蓬。
偶從二三子，步上百尺臺。
雲烟遍原隰，惝恍令人哀。
山中難久居，浮沉在城郭。
欲學揚子雲，避世天祿閣。
浮木寄流水，行止非所期。
何須自爲計，水當爲我移。
外物不可必，惟此方寸心。
心中有樂事，手付瑟與琴。
夜吟感秋詩，惜此芳物零。
幽人亦多思，起坐再三聽。
白駒在空林，瓶罄有耻罍。
盡我一杯酒，愁思如雲頹。
次韵答王鞏
作者：蘇轍
朝代：宋

君家當盛時，畫戟擁朱戶。
中書十八年，清明日方午。
形容畫雲閣，功業載盟府。
中庭三槐在，遺迹百世睹。
子孫盡豪俊，豈類世寒寠。
胡爲久邅厄，黽俛受侵侮。
往來兩都間，奔走未安土。
願言解纓紱，歸去事農圃。
嘉禾根未拔，且忍俟甘雨。
拂衣走東皋，此語吾不取。
聊復放襟懷，清談對僧麈。
躬耕未可言，知田顧乃父。
次韵答陳之方秘丞
作者：蘇轍
朝代：宋

南山李將軍，疋馬獨行獵。
田中射虎豹，後騎不容躡。
丈夫貴自遂，老大饒驚懾。
飄摇天地間，自視如一葉。
故人多東南，願作扁舟涉。
忽蒙長篇贈，幸此傾蓋接。
時世尚新奇，詩書存舊業。
南風吹清汴，西去無停楫。
恨不留君談，一使衆坐厭。
新詩苦清壯，欲和再三怯。
東都多名卿，投刺日盈笈。
一言苟合意，富貴出旬浹。
行看文石階，高談曳長衱。
辱贈但茫然，知君念疲薾。
次韵筠守毛維瞻司封觀修城三首·其一
作者：蘇轍
朝代：宋

北垣荆棘舊成堆，留待公來次第開。
車馬已通城下路，榛蕪盡付冶家灰。
異時碧瓦千門合，應記紅旌百度來。
自笑裨諶便曠野，肩輿飛蓋許追陪。
次韵筠守毛維瞻司封觀修城三首·其三
作者：蘇轍
朝代：宋

山脚侵城起阜堆，繞城徼道斬新開。
闉闍半壞驚潮信，隍壑初深見劫灰。
蟻聚千夫曾幾日，鱗差萬瓦看將來。
史君才力輕山郡，朝論行聞急召陪。
次韵筠守毛維瞻司封觀修城三首·其二
作者：蘇轍
朝代：宋

撥棄案頭文字堆，曉晴山色四門開。
究懷民事老雖壯，俯首山城心已灰。
荆棘燒殘桑柘出，狐狸去盡犬鷄來。
規模先遣通蹊隧，後乘應容衆客陪。
次韵范景仁侍郎移竹
作者：蘇轍
朝代：宋

雙檜生南戶，叢筠種北牆。
交陰奉君子，爲伴老中堂。
露洗秋階綠，風含夏簟凉。
栽花知已誤，新上一番霜。
次韵范郎中仰之咏雪
作者：蘇轍
朝代：宋

倉廩未應空，長天霰雪濛。
瓊瑶布地凈，組練出師雄。
雲闊諸峰遍，花繁百草同。
農謠麥壠外，客興酒杯中。
聚散占風力，消融驗藥功。
遠遊聊自喜，三見歲時豐。
次韵蔣夔寒夜見過
作者：蘇轍
朝代：宋

都城廣大漫如天，旅人騷屑誰與歡。
北風號怒屋無瓦，夜氣凝冽冰生棄。
雪聲旋下白玉片，燈花暗結丹砂丸。
叩門剝啄驚客至，吹火倉卒憐君寒。
明時未省有遺棄，高論自笑終汗漫。
識君太學嗟歲久，至今客舍猶泥蟠。
正如憔悴入籠鶴，坐見摧落凌風翰。
明朝尚肯過吾飲，有酒不盡行將酸。
次韵講律李司理憲見贈
作者：蘇轍
朝代：宋

强將羔雁聘黄晞，破褐疏巾倚夕暉。
禮律縱橫開卷盡，虀鹽冷落待賢非。
日高几案弦歌罷，夜永窗扉燈火微。
猶喜江邊莫春近，舞雩風雨得同歸。
次韵貢父子開直宿
作者：蘇轍
朝代：宋

擲簡摇毫氣吐虹，興餘庭藥咏殘紅。
今宵文字知無幾，鼾睡簾中笑二公。
次韵趙至節推首夏
作者：蘇轍
朝代：宋

首夏尋芳也未遲，繞園紅紫尚菲菲。
無心與物真皆可，有酒逢人勸莫違。
夢逐楊花無限思，身慚啼鳥不如歸。
官居寂寞如僧舍，海燕憐貧故入扉。
次韵轉運使鮮于侁新堂月夜
作者：蘇轍
朝代：宋

長愛陶先生，閑居棄官後。
床上卧看書，門前自栽柳。
低徊顧微祿，畢竟誰挽袖。
索莫秋後蜂，青熒曉天宿。
惟將不繫舟，託此春江溜。
尺書慰窮獨，秀句驚枯朽。
遥知新堂夜，明月入杯酒。
千里共清光，照我茅檐漏。
次韵道潛南康見寄
作者：蘇轍
朝代：宋

一葉追隨魚與龍，紅粳白酒幸年豐。
也知山色遥相待，苦畏君詩欲見攻。
乘興風帆終日去，尋幽蠟屐及春同。
請君先入開先寺，待濯清溪看玉虹。
次韵道潛見寄
作者：蘇轍
朝代：宋

蕭蕭華髮映衰容，慚愧高僧嘆不逢。
遊宦終身空處處，塵埃何日退重重。
已甘憔悴鷄羣鶴，猶勝劬勞旱歲龍。
回首不堪膏火熱，試求甘露灑青松。
次韵遲初入宣河
作者：蘇轍
朝代：宋

遠客安長道，低蓬稱小溪。
雲添濕帆雨，舟滯沒篙泥。
草綠耕牛健，村深候鳥啼。
陶翁方作令，歸去未成題。
次韵邦直見答二首·其一
作者：蘇轍
朝代：宋

真能一醉逃煩暑，定勝三杯禦臘寒。
自有詩書供永日，莫將絲竹亂風灘。
舞雩何處歸春莫，叩角誰人怨夜漫。
聞道丹砂近有術，錙銖稱火共君看。
次韵邦直見答二首·其二
作者：蘇轍
朝代：宋

五斗塵勞尚足留，閉門聊欲治幽憂。
羞爲毛遂囊中穎，未許朱雲地下遊。
無事會須成好飲，思歸時亦賦登樓。
羨君幕府如僧舍，日向城隅看浴鷗。
次韵錢勰待制秋懷
作者：蘇轍
朝代：宋

壯心老自消，秋思悲不怨。
中懷不堪七，那用日食萬。
朝陽凈塗潦，白露霑草蔓。
夾衣搜故褚，酒債積新券。
狙猿便林藪，冠带愁檻圈。
夢追赤松游，食我青精飯。
歸心久已爾，佳句聊復勸。
近聞洮東將，間出邊馬健。
裨王坐受縛，右袂行將獻。
念此愧無功，歸歟適吾願。
次韵門下劉侍郎直宿寄蘇左丞
作者：蘇轍
朝代：宋

雷雨連年起卧龍，穆然臺閣有清風。
一時畫諾雖云舊，此日都俞本自公。
松竹經霜俱不改，鹽梅共鼎固非同。
一篇和遍東西府，六律更成十二宮。
次韵門下呂相公同訪致政馮宣猷
作者：蘇轍
朝代：宋

懶從朝謁事驂騑，此去高眠罷倒衣。
詔許敲門訪耆舊，天教築室俟來歸。
肩輿尚肯追春色，鼓缶何妨傲夕暉。
所至成家即安隠，武昌誰乞釣魚磯。
次韵門下呂相公車駕視學
作者：蘇轍
朝代：宋

未識吾君龍鳳章，諸儒望幸久南庠。
輦回原廟初移蹕，鷺集西雝已著行。
執爵稍前疑問道，獻琛不日數來王。
從官始悟熙寧意，遺我親臨見肯堂。
次韵陳師仲主簿見寄
作者：蘇轍
朝代：宋

朽株難刻畫，枯葉任凋零。
舊友頻相問，村酤獨未醒。
山牙收細茗，江實得流萍。
頗似申屠子，都忘足被刑。
次韵韓宗弼太祝送遊太山
作者：蘇轍
朝代：宋

羨君官局最優遊，笑我區區學問囚。
今日登臨成獨往，終年勤苦粗相酬。
春深綠野初開繡，雲解青山半脫裘。
回首紅塵讀書處，煮茶留客小亭幽。
次韵頓起考試徐沂舉人見寄二首·其一
作者：蘇轍
朝代：宋

齊楚諸生儼鞸紳，人人願得出君門。
銜枚勇銳驚初合，棄甲須臾訝許奔。
細讀未辭燈損目，久留終厭棘爲藩。
定應親刈翹中楚，把卷喧呼半夜言。
次韵頓起考試徐沂舉人見寄二首·其二
作者：蘇轍
朝代：宋

老年從事忝南京，海內交遊尚記名。
怯見廣場心力破，厭看細字眼花生。
新科未暇通三尺，舊曲惟知有六莖。
空憶倚樓秋雨霽，與君看遍洛陽城。
次韵題畫卷四首·四明狂客
作者：蘇轍
朝代：宋

失脚來遊九陌塵，故溪何日定抽身。
便同賀老扁舟去，已笑西山鄭子真。
次韵題畫卷四首·山陰陳迹
作者：蘇轍
朝代：宋

卧對郗人氣已真，晚依丘壑更無倫。
不須復預清言侶，自是江東第一人。
次韵題畫卷四首·西塞風雨
作者：蘇轍
朝代：宋

雨細風斜欲暝時，淩波一葉去安歸。
遥知夜宿蛟人室，浪卷波分不著衣。
次韵題畫卷四首·雪溪乘興
作者：蘇轍
朝代：宋

亟往遄歸真曠哉，聾人不信有驚雷。
雖云不必見安道，已誤扁舟犯雪來。
次韵馮弋同年
作者：蘇轍
朝代：宋

細雨濛濛江霧昏，坐曹聊且免泥奔。
賣鹽酤酒知同病，一笑何勞賦北門。
次韵鮮于子駿遊九曲池
作者：蘇轍
朝代：宋

天高山近海，春盡草生池。
禾黍多新恨，川原自昔時。
花存故苑麗，樵出舊城隳。
莫望瓜洲渡，曾經駐佛狸。
次韵黄大臨秀才見寄
作者：蘇轍
朝代：宋

故人聚散霜前葉，往事眇茫風際烟。
遊宦一生非有己，隠居萬事不由天。
崎嶇檻穽方謀食，嘯傲山林肯計年。
頼已將心問盧老，相逢他日笑風顛。
次韵黄庭堅學士猩毛筆
作者：蘇轍
朝代：宋

不悟身邊一斗紅，聖賢隨世亦時中。
何人知有中書巧，縛送能書陳孟公。
次韻分司南京李誠之待制求酒二首·其二
作者：蘇轍
朝代：宋

春深風雨半相和，節物令人意緒多。
中酒何須問賢聖，和詩今尚許羊何。
欲雪
作者：蘇轍
朝代：宋

今年麥中熟，餠餌不充口。
老農畏冬旱，薄雪未覆畝。
驕陽引狂風，三白知應否。
久晴車牛通，薪炭家家有。
唯有口腹憂，此病誰能救。
達官例謀身，一醉日自富。
尚應天愍人，雲族朝來厚。
飛花得盈尺，一麥可平取。
歐陽伯和仲純挽詞二首·其一
作者：蘇轍
朝代：宋

之人雖蚤病，對客每清言。
不信疾爲累，要稱學有原。
籧篨視名器，果遯指乾坤。
長短何須問，傳家已抱孫。
歐陽伯和仲純挽詞二首·其二
作者：蘇轍
朝代：宋

仲氏氣無前，爲文思涌泉。
飄然落筆地，時出疾邪篇。
杶幹要經雪，驊騮行著鞭。
凄凉悲故客，不及見華顛。
歐陽公所蓄石屏
作者：蘇轍
朝代：宋

石中枯木雙扶疏，粲然脈理通肌膚。
剖開左右兩相屬，細看不見毫髮殊。
老樗剝落但存骨，病松憔悴空留鬚。
丘陵迤邐山麓近，雲烟澹䨴風雨餘。
我驚造物巧如此，刻畫瑣細供人須。
公家此類尚非一，客至不識空嗟吁。
案頭紫雲抱明月，床上寒木翻饑烏。
賦形簡易神自足，鄙棄筆墨嗟勤劬。
天工此意與人競，雜出變怪驚羣愚。
世間淺拙無與敵，比擬頼有公新書。
歐陽太師挽詞三首·其一
作者：蘇轍
朝代：宋

雄文元命世，直氣早成風。
受任衰遲後，安邦反側中。
迴天深有力，扈聖耻言功。
事已身隨去，驚嗟柱石空。
歐陽太師挽詞三首·其三
作者：蘇轍
朝代：宋

推轂誠多士，登龍盛一時。
西門行有慟，東閣見無期。
念昔先君子，嘗蒙國士知。
舊恩終未報，感嘆不勝悲。
歐陽太師挽詞三首·其二
作者：蘇轍
朝代：宋

唐弊文初喪，書成法至今。
雍容趨聖處，深切可人心。
氣力知難繼，風流喜不淫。
懸知公欲謝，異說勇交侵。
歐陽文忠公夫人挽詞二首·其一
作者：蘇轍
朝代：宋

先生才蓋世，家事少經心。
流落初相偶，委蛇志益深。
功名入圖史，文字刻璆琳。
有助知由內，騶虞欲重吟。
歐陽文忠公夫人挽詞二首·其二
作者：蘇轍
朝代：宋

好禮忘耆老，持家歷盛衰。
謹嚴終致一，貧富各從宜。
晚歲仍聞道，臨終竟不疑。
外人傳一二，猶得載銘詩。
歙縣歲寒堂
作者：蘇轍
朝代：宋

檻外甘棠錦繡屏，長松何者擅亭名。
浮花過眼無多日，勁節凌寒盡此生。
暗長茯苓根自大，旋收金粉氣尤清。
長官不用求琴譜，但聽風吹作弄聲。
正旦夜夢李士寧過我談說神怪久之草草爲具仍以一小詩贈之
作者：蘇轍
朝代：宋

先生惠然肯見客，旋買雞豚旋烹炙。
人間飲食未須嫌，歸去蓬壺却無吃。
正月十六日
作者：蘇轍
朝代：宋

上元已過欲收燈，城郭遊人一倍增。
陌上紅塵霏似霧，雲間明月冷如冰。
誰言世上驅馳客，老作庵中寂定僧。
漏水半消燈火冷，長空無滓色澄澄。
歲莫二首·其一
作者：蘇轍
朝代：宋

嶺南萬里歸來客，潁上六年多病身。
未死誰言猶有命，長閑豈復更尤人。
眼看世事知難了，手注遺編近一新。
點檢平生無幾恨，濁醪初熟正逢春。
歲莫二首·其二
作者：蘇轍
朝代：宋

文章習氣消未盡，般若初心老漸明。
粗有春秋傳舊學，終憑止觀定無生。
維摩晚亦諧生事，彌勒初猶重世名。
鬚髮來年應更白，莫留塵滓溷澄清。
歲莫口號二絕·其一
作者：蘇轍
朝代：宋

六十年來又七年，眼昏頭白意茫然。
逢人欲說平生舊，少有能知兩世前。
歲莫口號二絕·其二
作者：蘇轍
朝代：宋

兩世相從今幾人，回頭强半已埃塵。
此心點檢終如一，時事無端日日新。
殺麥二首·其一
作者：蘇轍
朝代：宋

麥幸十分熟，雨過三日霪。
初晴尚未伏，半夜卷重陰。
細築場無隙，輕推磨有音。
驚聞諸縣水，一曬直千金。
殺麥二首·其二
作者：蘇轍
朝代：宋

雨後麥多病，庾中蛾欲飛。
不辭終日暑，幸脫半年饑。
潦水來何暴，秋田望已微。
農夫愚可念，此報定誰非。
毛君惠溫柑荔支二絕·其一
作者：蘇轍
朝代：宋

楚山黄橘彈丸小，未識洞庭三寸柑。
不有風流吳越客，誰令千里送江南。
毛君惠溫柑荔支二絕·其二
作者：蘇轍
朝代：宋

荔子生紅無奈遠，陳家曬白到猶難。
雖無驛騎紅塵起，尚得佳人一笑歡。
毛國鎮生日二絕·其一
作者：蘇轍
朝代：宋

生日元同小趙公，里閭相接往還通。
怪公日夜歸心切，欲寄此生丹竈中。
毛國鎮生日二絕·其二
作者：蘇轍
朝代：宋

聞公歸橐尚空虛，近送楞嚴十卷書。
心地本無生滅處，定逢生日亦如如。
水調歌頭
作者：蘇轍
朝代：宋

離別一何久，七度過中秋。去年東武今夕，明月不勝愁。豈意彭城山下，同泛清河古汴，船上載涼州。鼓吹助清賞，鴻雁起汀洲。坐中客，翠羽帔，紫綺裘。素娥無賴，西去曾不為人留。今夜清尊對客，明夜孤帆水驛，依舊照離憂。但恐同王粲，相對永登樓。
求黄家紫竹杖
作者：蘇轍
朝代：宋

曾家紫竹君家種，曾園竹與荒藤共。
藤驕竹瘁如畏人，不似君家竹森聳。
我來買宅非爲宅，愛此風梢時一弄。
磨刀向藤久未忍，樹倒藤披真自送。
繁陰一豁新笋地，狂鞭欲向青春動。
我身病後少筋力，遍求拄杖扶腰痛。
蕭蕭瘦幹未能任，一畝君家知足用。
一枝遺我拄尋君，老酒仍煩爲開甕。
汝南示三子
作者：蘇轍
朝代：宋

此生頼有三男子，到處來看老病翁。
飲食粗便魚稻足，音塵不隔馬牛風。
道場莫問何方是，舍宅元依畢竟空。
且爾不歸歸亦得，汝曹免復走西東。
汝南遷居
作者：蘇轍
朝代：宋

病暑暑已退，思歸未成歸。
人事不可期，當受不當違。
客居汝南城，未覺吾廬非。
忽聞鵲反巢，坐使鳩驚飛。
三繞擇所安，一枝粗得依。
我來衆草生，漸見百卉腓。
天行若循環，物化如發機。
閉目內自觀，此理良密微。
江上早起
作者：蘇轍
朝代：宋

晨興孤舟上，盥濯夜氣清。
整巾未皇坐，雙艣軋已鳴。
日出江霧散，江上山從橫。
區區茅舍翁，曉出露氣腥。
收筒得大鯉，愛惜不忍烹。
持之易斗粟，朝飯厭魚羹。
蕭蕭遠風起，泛泛野雁驚。
忽過百餘里，山水互變更。
逢舟問所如，彼此不知名。
超超江湖間，殊勝地上行。
旦游市井喧，莫宿無人聲。
江上誠足樂，無怪陶朱生。
江上看山
作者：蘇轍
朝代：宋

朝看江上枯崖山，憔悴荒榛赤如赭。
莫行百里一回頭，落日孤雲靄新畫。
前山更遠色更深，誰知可愛信如今。
唯有巫山最穠秀，依然不負遠來心。
江州五咏·射蛟浦
作者：蘇轍
朝代：宋

萬騎巡遊遍，千帆破浪輕。
射蛟江水赤，教戰越人驚。
山轉樓船影，岸摧連弩聲。
祈招無爲賦，酣寢盡平生。
江州五咏·庾樓
作者：蘇轍
朝代：宋

元規情不薄，上客有殷生。
夜半酒將罷，公來坐不驚。
舞翻江月迥，談落麈毛輕。
塵世風流盡，高樓空此名。
江州五咏·浪井
作者：蘇轍
朝代：宋

江波浮陣雲，岸壁立青鐵。
胡爲井中泉，涌浪時驚發。
水性本無定，得止自澄澈。
誰爲女媧手，補此天地裂。
江州五咏·琵琶亭
作者：蘇轍
朝代：宋

湓江莫雨晴，孤舟暝將發。
夜聞胡琴語，展轉不成別。
草堂寄東林，雅意存北闕。
潸然涕泗下，安用無生說。
江州周寺丞泳夷亭
作者：蘇轍
朝代：宋

行過廬山不得上，湓江城邊一惆悵。
羨君山下有夷亭，千巖萬壑長相向。
山中李生好讀書，出山作郡山前居。
手開平湖浸山脚，未肯即與廬山疏。
道州一去應嫌遠，千里思山夢中見。
青山長見恐君嫌，要須罷郡歸來看。
江漲
作者：蘇轍
朝代：宋

山中三日雨，江水一丈高。
崩騰沒洲渚，淫溢浸蓬蒿。
凌晨我有適，出門舟自操。
中廛已易肆，下道先容舠。
鷄犬萃墳冢，牛羊逾圈牢。
厨薪散流枿，囷米爲浮糟。
卧席不遑卷，剝繭仍未繅。
老弱但坐視，閭里將安逃。
徙居共擾擾，來勢方滔滔。
嗟余偶同病，哀爾爲生勞。
晴日慰人願，寒風送驚濤。
藩籬出舊趾，蠃蚌遺平皋。
流竄非擇地，艱難理宜遭。
胡爲苦戚戚，一夕生二毛。
池州蕭丞相樓二首·其一
作者：蘇轍
朝代：宋

繞郭青峰睥睨屯，入城流水縠文翻。
樓成始覺江山勝，人去方知德業尊。
坐久浮雲霾後嶺，酒醒飛雪變前村。
我來邂逅公歸國，猶喜登臨共一樽。
池州蕭丞相樓二首·其二
作者：蘇轍
朝代：宋

丞相風流直至今，朱欄仍對舊山林。
奔馳軒冕終何有，跌宕圖書意最深。
松繞城頭風瑟縮，江浮山外氣陰森。
三年不起南遷想，應有前人識此心。
汲陽阻風
作者：蘇轍
朝代：宋

鍾陵距池陽，相望千里內。
江神欺我貧，屢作風雨礙。
欲投皖公宿，三日逢一噫。
孤篷面空山，朝食淡無菜。
白醪幸餘瀝，黄卷漫相對。
饑吟非吾病，疾走老所戒。
焦先近不遠，蝸舍聞尚在。
區區問養生，借我一帆快。
河上莫歸過南湖二絕·其一
作者：蘇轍
朝代：宋

西來白水滿南池，走馬池邊日落時。
橋底荷花無限思，清香乞與路人知。
河上莫歸過南湖二絕·其二
作者：蘇轍
朝代：宋

淤田水淺客來遲，解舫都門問幾時。
誰道兩京鷄犬接，差除屈指未曾知。
河冰
作者：蘇轍
朝代：宋

扁舟多艱虞，與我平日類。
初乘滂洋流，旋涉凍淺地。
日西陰風作，夜半流澌至。
悄然孤寂枕，覺此凝冽氣。
河聲噤不喧，燈花結復墜。
忽來觸舟去，聲與裂帛似。
平明發窗扉，吏卒殭未起。
奔騰陣馬過，洶涌晴雲駛。
紛紛散環玦，卷卷浮席被。
匯流忽騰蹙，曲岸相撐抵。
欹危起丘山，汗漫接洲沚。
連艘恣凌轣，千槌競紛委。
剛强初悍頑，潰散終披靡。
掃除就虛曠，沿泝弄清泚。
我行無疾徐，乘流得坎止。
偶然追還期，愧此墮千指。
陰陽有定數，開塞亦常理。
窮冬治舟行，嗟此豈天意。
河冰復結復次前韵
作者：蘇轍
朝代：宋

懊惱河冰散復生，徂年近已失崢嶸。
身留短舫厭厭睡，目送飛鴻一一輕。
引縴低徊疑上坂，打凌辛苦甚攻城。
東風憐我歸心速，稍變楊梢百里迎。
河冰稍解喜呈王適
作者：蘇轍
朝代：宋

留滯江湖白髮生，西歸猶苦凍崢嶸。
春風未到冰先解，河水初深船自輕。
去國偶然經晝夢，逢人稍欲問都城。
羈鴻共有成行喜，雙鯉應將尺素迎。
泉城田舍
作者：蘇轍
朝代：宋

泉城欲治麥禾囷，五畝鄰家肯見分。
莫問三吳朱處士，似勝吾鄉揚子雲。
陰晴卒歲關憂喜，豐約終身看逸勤。
家世本來耕且養，諸孫不用耻鋤耘。
泊南井口期任遵聖
作者：蘇轍
朝代：宋

期君荒江濆，未至望已極。
朔風吹烏裘，隠隠沙上立。
愧余後期至，先到犯寒色。
既泊問所如，歸去已無及。
繫舟重相邀，雨冷塗路濕。
泛潩水
作者：蘇轍
朝代：宋

早歲南遷恨舳艫，歸來平地憶江湖。
半篙春水花千片，八尺輕船酒一壺。
徐轉城陰平野闊，稍通竹徑小亭孤。
前朝宰相終難得，父老咨嗟今亦無。
泝潮二首·其一
作者：蘇轍
朝代：宋

潮來海若一長呼，潮去蕭條一吸餘。
初見千艘委泥土，忽浮萬斛泝空虛。
映山少避曾非久，借勢前行却自如。
天地尚遭人意料，乘時使氣定粗疏。
泝潮二首·其二
作者：蘇轍
朝代：宋

疋練縈回出海門，黄泥先變碧波渾。
初來似欲傾滄海，正滿真能倒百源。
流枿飛騰竟何在，扁舟睥睨久仍存。
自慚不作山林計，來往終隨萬物奔。
洗竹
作者：蘇轍
朝代：宋

寒甚南軒竹半黄，晚抽旱筍雜榛荒。
不嫌毒手千竿盡，稍放清風八月凉。
短篲只堪除糞壤，新萌會看伏牛羊。
扶持造化須人力，早聽人言布麥糠。
洪休上人少年讀書以多病出家居泐潭爲馬祖修塔以三絕句來謁答一首
作者：蘇轍
朝代：宋

早除郎將少年狂，祖塔結緣歸故鄉。
習氣未消餘業在，逢人依舊琢詩章。
浰陽早發
作者：蘇轍
朝代：宋

春氣入楚澤，原上草猶枯。
北風吹栗林，梅蕊颯已無。
我行亦何事，驅馬無疾徐。
楚人信稀少，田畝任蓁蕪。
空有道路人，擾擾不留車。
悲傷彼何懶，嘆息此亦愚。
今我何爲爾，豈亦愚者徒。
行行楚山曉，霜露滿陂湖。
浴罷
作者：蘇轍
朝代：宋

逐客例幽憂，多年不洗沐。
予髮櫛無垢，身垢要須浴。
顛隮本天運，憤恨當誰復。
茅檐容病軀，稻飯飽枵腹。
形骸但癯瘁，氣血尚豐足。
微陽閱九地，浮彩見雙目。
枯槁如束薪，堅緻比溫玉。
長齋雖云凈，閱月聊一沃。
石泉澣巾帨，土釜煮桃竹。
南窗日未移，困卧久彌熟。
華嚴有餘帙，默坐心自讀。
諸塵忽消盡，法界了無矚。
恍如仰山翁，欲就溈叟卜。
猶恐墮聲聞，大願勤自督。
渚宮
作者：蘇轍
朝代：宋

楚塞多秋水，荆王有故宮。
湘東晉宗子，高氏楚元戎。
鑿沼長千尺，開亭費萬工。
湖陰曲
作者：蘇轍
朝代：宋

老虎穴中卧，獵夫不敢窺。
驊騮服箱驂盜驪，巡城三匝漫不知。
帳中晝夢日繞壁，驚起知是黄須兒。
馬鞭七寶留道左，猛士徘徊不能過。
遺矢如冰去已遥，明日神兵下赤霄。
荒城至今人不住，狐兔驚走風蕭蕭。
溽暑
作者：蘇轍
朝代：宋

東風吹鼎方然薪，遊鱼出沒一世人。
隨湯上下猶欣欣，不識河漢清凉津。
十年我已不出門，可憐尚寄生死濱。
老知下種功力新，開花結子當有辰。
寒暑一過聊嚬呻，至此有道非有神。
滎陽唐高祖太宗石刻像
作者：蘇轍
朝代：宋

誰言膚寸像，勝力妙人天。
欲療衆生病，陰扶濟世賢。
身微須覆護，眼凈照幾先。
豈爲成功報，猶應歷劫緣。
滕王閣
作者：蘇轍
朝代：宋

客從筠溪來，欹仄困一葉。
忽逢章貢餘，滉蕩天水接。
風霜出洲渚，草木見毫末。
勢奔西山浮，聲動古城嶪。
樓觀却相倚，山川互開闔。
心驚魚龍會，目送鳬雁滅。
遥瞻客帆久，更悟江流闊。
史君東魯儒，府有徐孺榻。
高談對賓旅，確論精到骨。
餘思屬湖山，登臨寄遺堞。
驕王應笑滕，狂客亦憐勃。
萬錢罄一飯，千金賣豐碣。
豪風相凌蕩，俳語終倉猝。
事往空長江，人來逐飛楫。
短篇竟蕪陋，絕景費彈壓。
但當倒罌瓶，一醉付江月。
滕達道龍圖挽詞二首·其一
作者：蘇轍
朝代：宋

才適邦家用，學非章句儒。
遭逢初莫測，流落一長吁。
大節輕多難，深言究遠圖。
收功太原守，談笑視羌胡。
滕達道龍圖挽詞二首·其二
作者：蘇轍
朝代：宋

南竄逢公弄水亭，北歸留我闔閭城。
壯年不見日千里，餘論猶驚敵萬兵。
簡冊何人知造膝，邊防觸處竦先聲。
傷心繫舸城東地，目斷安知有死生。
漁家傲
作者：蘇轍
朝代：宋

七十餘年真一夢。朝來壽斝兒孫奉。憂患已空無復痛。心不動。此間自有千鈞重。早歲文章供世用。中年禪味疑天縱。石塔成時無一縫。誰與共。人間天上隨他送。
潁川城東野老
作者：蘇轍
朝代：宋

我歸潁川無故人，城東野老鬚如銀。
少年椎埋起黄塵，晚歲折節依仙真。
走如麏鹿人莫親，呼來上堂飲清樽。
踞床閉目略頻伸，指我黄河出崑崙。
東流入海還天津，沐浴周遍纔逡巡。
嬰兒跏趺乘日輪，脫身遊戲走四鄰。
逢人不告非自珍，許我已老知閉門。
東朝太行款真君，告我不返遊峨岷。
還家一舍卧不晨，闔棺空空但衣巾。
平生自言師洞賓，嗟世賤目貴所聞。
灧澦堆
作者：蘇轍
朝代：宋

江中石屏灧澦堆，鱉靈夏禹不能摧。
深根百丈無敢近，落日紛紛鳬雁來。
何人磊落不畏死，爲我赤脚登崔嵬。
上有古碑刻奇篆，當使盡讀磨蒼苔。
此碑若見必有怪，恐至絕頂遭風雷。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 和頓主簿起見贈二首 其一
作者：蘇轍
朝代：宋

聲病消磨只古文，諸儒經術鬥紛紜。
不知舊學都無用，猶把新書强欲分。
老病心情愁見敵，少年詞氣動干雲。
搜賢報國吾何敢，欲補空疏但有勤。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 和頓主簿起見贈二首 其二
作者：蘇轍
朝代：宋

一鎖樓中暗度秋，微官黽勉未能休。
笑談容我聊紓放，文字憑君便去留。
杯酒淋漓已非敵，清詩窈眇更難酬。
東歸猶得聯征騎，同上嵩高望九州。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 將出洛城過廣愛寺見三學演師引觀楊惠之塑寶山朱瑶畫文殊普賢爲賦三首 其一
作者：蘇轍
朝代：宋

寺古依喬木，僧閑正莫年。
爲生何寂寞，愛客尚留連。
虛牖羅修竹，空厨響細泉。
坐聽談舊事，遍識洛中賢。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 將出洛城過廣愛寺見三學演師引觀楊惠之塑寶山朱瑶畫文殊普賢爲賦三首 其三
作者：蘇轍
朝代：宋

壁毀丹青在，移來殿廡深。
賦形驚變態，觀佛覺無心。
旌旆翻空色，笙竽含妙音。
風流出吳樣，遺法到如今。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 將出洛城過廣愛寺見三學演師引觀楊惠之塑寶山朱瑶畫文殊普賢爲賦三首 其二
作者：蘇轍
朝代：宋

虛室無尋丈，青山有百層。
迴峰看不足，危石恐將崩。
聽法來天女，依巖老梵僧。
須彌傳納芥，觀此信還曾。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 洛陽試院樓上新晴五絕 其一
作者：蘇轍
朝代：宋

縹緲危譙面面山，朝來雲作雨潺潺。
忽然風卷歸何處，百里陰晴反掌間。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 洛陽試院樓上新晴五絕 其三
作者：蘇轍
朝代：宋

伊闕遥臨鳳闕前，龍門女几氣蒼然。
唐朝御路依稀在，猶想東巡塵暗天。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 洛陽試院樓上新晴五絕 其二
作者：蘇轍
朝代：宋

嵩少猶藏薄霧中，前山迤邐夕陽紅。
高樓一閉三十日，遥憶巖頭種藥翁。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 洛陽試院樓上新晴五絕 其五
作者：蘇轍
朝代：宋

前朝宮闕倚芒山，殿閣層層半嶺間。
猶恐北來岡阜淺，太行東抱故孱顔。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 洛陽試院樓上新晴五絕 其四
作者：蘇轍
朝代：宋

天壇王屋北侵河，高比嵩丘一倍多。
小有清靈今尚在，俗緣深重奈成魔。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登封道中三絕 其一
作者：蘇轍
朝代：宋

飛仙不返周王子，重阜相連少室孫。
夜靜笙聲兼鶴下，迴看惟有故山存。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登封道中三絕 其三
作者：蘇轍
朝代：宋

一徑喬林下黄葉，三山翠壁繞禪居。
共君將住還歸去，欲問安心知已疏。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登封道中三絕 其二
作者：蘇轍
朝代：宋

青山欲上疑無路，澗道相縈九十盤。
東望嵩高分草木，回瞻原隰湧波瀾。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其一
作者：蘇轍
朝代：宋

蒼壁上參天，微徑隨流水。
聱牙石齒亂，紛薄黄葉委。
牽攀不得上，顛仆幾將止。
勉强終此行，更老知難至。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其一〇
作者：蘇轍
朝代：宋

神夫化黄熊，神母化白石。
嬰兒剖還父，涕泣何暇卹。
爾來三千歲，往事誰復識。
惟有少姨存，相望居二室。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其七
作者：蘇轍
朝代：宋

飛橋走巖居，茅屋今已破。
何年避世僧，此地常獨卧。
秋風高鳥入，夜月寒猿過。
自非心已灰，靜極生悲惰。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其三
作者：蘇轍
朝代：宋

玉女雲爲衣，飄摇不須擣。
空傳巖下石，夜杵知誰抱。
清泉供澣濯，素月鋪繒縞。
人世迫秋寒，處處砧聲早。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其九
作者：蘇轍
朝代：宋

浮埃古壁上，蕭然四真人。
矯如雲中鶴，猶若畏四鄰。
坐令世俗士，自慚汙濁身。
勿謂今所無，嵩少多隠淪。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其二
作者：蘇轍
朝代：宋

巖竇有虛明，曨曨發晴曉。
真人無儔匹，窗下晨妝早。
門開秋雨入，室靜長風掃。
絕迹杳難尋，朱顔未嘗老。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其五
作者：蘇轍
朝代：宋

重重山前峰，上上終非頂。
行登衆嶺徹，始得山門迥。
高風慘多寒，落日側先暝。
却視向所經，眇如在深井。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其八
作者：蘇轍
朝代：宋

肅肅避暑宮，石殿秋日冷。
凜然中庭柏，氣壓千夫整。
風聲答萬壑，雲色通諸嶺。
材大難爲工，甘與蓬蒿屏。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其六
作者：蘇轍
朝代：宋

登封事已遥，大碑摧風雨。
靈壇久銷禿，古木中梁柱。
峰巒至此盡，蒼石無寸土。
俯視萬仞高，悲辛但狂顧。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首 登嵩山十首 其四
作者：蘇轍
朝代：宋

上山苦饑渴，中道得寒泉。
舉瓢石竇響，入口煩痾痊。
洑流去不見，落澗聲鏘然。
莫歸復相值，相從下平川。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首·許州留別頓主簿
作者：蘇轍
朝代：宋

洛寺相從不出門，繞城空復記名園。
程文堆案晨興早，竹簟連床夜雨喧。
歸路逢僧暫容與，登山無力强扳援。
遥知別後都如夢，頼有君詩一一存。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首·過登封閻氏園
作者：蘇轍
朝代：宋

秋暑尚煩襟，林泉凈客心。
菊殘知節過，荷盡覺池深。
疏柳摇山色，青苔遍竹陰。
猶嫌近官道，轣轆聽車音。
熙寧壬子八月於洛陽妙覺寺考試舉人及還道出嵩少之間至許昌共得大小詩二十六首·過韓許州石淙莊
作者：蘇轍
朝代：宋

飛泉來無窮，發自嵩嶺背。
奔馳兩山間，偶與亂石會。
傾流勢摧毀，泥土久崩潰。
堅姿未消釋，巀嶭儼相對。
居然受噴潑，雷轉諸壑內。
初喧墮深谷，稍放脫重隘。
跳沫濺霏微，餘瀾洶澎湃。
宸遊昔事遠，絕壁遺刻在。
人迹久寂寥，物理係興廢。
相君厭紛華，築室俯湍瀨。
濯纓離塵垢，洗耳聽天籟。
將追赤松遊，自置青雲外。
道人亦何者，預此事歸計。
猶恐山未深，更種萬株檜。
燕貢士
作者：蘇轍
朝代：宋

泮水生芹藻，干旄在浚城。
桑鴞同變響，苹鹿共和鳴。
秋晚槐先墮，霜多桂向榮。
清尊助勸駕，急管發歡聲。
勇銳青衿士，淹通白髮生。
芬芳雜蘭菊，變化等鵾鯨。
去日衣冠盛，歸時里巷驚。
坐中詞賦客，愧爾一經明。
王仲儀尚書挽詞
作者：蘇轍
朝代：宋

謝公德業久彌新，幼度英奇也絕倫。
父子俱賢真不朽，功名自致豈相因。
邊兵屢動思良將，廷論蕭條憶諍臣。
青史世家它日事，新阡宿草倍沾巾。
王公生日
作者：蘇轍
朝代：宋

純陰十月晚，勁氣肅羣驕。
惟有喬松在，長看積雪消。
生賢稟真性，特立冠當朝。
早歲初成賦，羣雄已失標。
治才精破竹，廷論壯生飆。
博士皆推賈，宣皇重試蕭。
周旋窮政體，出入解心焦。
九列高稱冠，三台豈足超。
論功歸潁霸，舉相待虞姚。
驥騁經新卧，弓强發久弨。
百年時節在，四海衆心翹。
當見飛中使，齎金賜此朝。
王君貺宣徽挽詞三首·其一
作者：蘇轍
朝代：宋

妙年收賈傅，白首貴王陽。
志氣文章在，功名歲月長。
遺孫依舊德，故吏滿諸方。
河朔三持節，斯民定不忘。
王君貺宣徽挽詞三首·其三
作者：蘇轍
朝代：宋

從軍在河上，仗鉞喜公來。
幕府方閑暇，歌鐘得縱陪。
它年老賓佐，過國泣樓臺。
猶有墳碑在，仍令故客開。
王君貺宣徽挽詞三首·其二
作者：蘇轍
朝代：宋

謫墮神仙侶，飛翔鸞鳳姿。
舊逢黄石老，陰許赤松期。
歷歷僧伽記，申申鄧傅詞。
翻然歸海嶠，無復世人知。
王子立與遲等遊陳家園橋敗幾不成行晚自酒務往見之明日雨作偶爾成咏
作者：蘇轍
朝代：宋

桃李城東近不遥，偶聞花發喜相邀。
斷橋似欲妨佳思，好雨猶能借此朝。
隨分開樽依綠草，偶然信馬及餘瓢。
重來莫道無閑暇，紫燕黄鸝日漸嬌。
王子難龍圖挽詞
作者：蘇轍
朝代：宋

帝子乘鸞已列仙，遺芳留得衆孫賢。
俊科蚤與寒儒競，禁從終償白髮年。
輦路聯鑣驚往事，圃田回首泣新阡。
舊聞推曆知天命，看熟黄粱定洒然。
王度支陶挽詞二首·其一
作者：蘇轍
朝代：宋

風蹟殊不昧，聲名豈偶然。
長途催騄驥，爽氣激鷹鸇。
薏苡成遺恨，松楸卜遠年。
凄凉故吏盡，誰泣鬣封前。
王度支陶挽詞二首·其二
作者：蘇轍
朝代：宋

京塵昔傾蓋，江國見佳城。
零落舊冠劍，艱難孝弟兄。
存亡看世俗，意氣憶平生。
曉鐸知人恨，幽音亦未平。
王詵都尉寶繪堂詞
作者：蘇轍
朝代：宋

侯家玉食繡羅裳，彈絲吹竹喧洞房。
哀歌妙舞奉清觴，白日一醉萬事忘。
百年將種存慨慷，西取庸蜀踐戎羌。
戰袍賜錦盤鵰章，寶刀玉玦餘風霜。
天孫渡河夜未央，功臣子孫白且長。
朱門甲第臨康莊，生長介胄羞膏粱。
四方賓客坐華堂，何用爲樂非笙簧。
錦囊犀軸堆象床，竿叉連幅翻雲光。
手披橫素風飛揚，長林巨石插雕梁。
清江白浪吹粉牆，異花沒骨朝露香。
摯禽猛獸舌齶張，騰踏騕褭聯驌驦。
噴振風雨馳平岡，前數顧陸後吳王。
老成雖喪存典常，坐客不識視茫洋。
騏驎飛烟郁芬芳，卷舒終日未用忙。
遊意淡泊心清凉，屬目俊麗神激昂。
君不見伯孫孟孫俱猖狂，干時與事神弗臧。
生日
作者：蘇轍
朝代：宋

扶杖今年見國人，懸弧早歲憶茲晨。
佛身三世歸依地，鄰寺百僧清凈因。
蘧子知非慚已晚，白公起定惜餘春。
舞雩一濯平湖水，鄉黨驚呼白髮新。
用林侄韵賦雪
作者：蘇轍
朝代：宋

密雪來何晚，窮冬候欲差。
投空落細米，布地凈平沙。
繚繞飛相著，重仍積暗加。
雨微花破碎，風細脚傾斜。
次第來如摻，冥濛墮不嘩。
燖鵝吹勁鞴，秀葦拂輕淚。
畫字飄還沒，團毬暖旋窊。
出鹽東海若，鍊石古皇媧。
翻簸騰歸騎，紛飄集晚鴉。
庭梅辨紅萼，壠麥覆黄芽。
撥砌求新藥，尋蹤射伏䴥。
埋樓平盡脊，集樹短留槎。
亂下曾何擇，平鋪欲盡遮。
欺貧寒入褐，惱客重添車。
積素聊成燭，烹甘强試茶。
病僧添曉鉢，老令放晨衙。
融液曾何有，鮮明竟不奢。
積多還避井，化早發從畬。
溜滴檐垂箸，行觀逕轉蛇。
誰能相就醉，都市酒容賒。
甲子日雨
作者：蘇轍
朝代：宋

一冬無雪麥方病，細雨迎春歲有望。
愁見積陰連甲子，復令父老念耕桑。
瘦田未足終年計，濁酒誰供清旦嘗。
頼有真人不饑渴，閉門却掃但焚香。
留守與賓客會開元龍興寺觀燈余有故不預中夜登南城
作者：蘇轍
朝代：宋

燈引雙旌萬點紅，傾城車馬在城東。
使君行樂人人共，倦客安眠夜夜同。
夢想笑談傾滿坐，卧聞歌筦逐春風。
三更試上南樓看，無限繁星十里中。
留滯高安四年有餘忽得信聞當除官真揚間偶成小詩書于屋壁
作者：蘇轍
朝代：宋

數間茅屋久蹉跎，四見秋風入薜蘿。
北棹偶然追雁羽，南公誰復伴漁蓑。
三年賈傅驚吾老，九歲劉郎愧爾多。
此去仍家江海上，不妨一葉弄清波。
留題仙都觀
作者：蘇轍
朝代：宋

道士白髮尊，面黑嵐氣染。
自言王方平，學道古有驗。
道成白晝飛，人世不留窆。
後有陰長生，此地亦所占。
並騎雙翔龍，霞綬紫雲襜。
揚揚玉堂上，與世作豐歉。
留題石經院三首·其一
作者：蘇轍
朝代：宋

岧嶢山上寺，近在古城中。
苦恨河流遠，長教眼力窮。
留題石經院三首·其三
作者：蘇轍
朝代：宋

孤絕山南寺，僧居無限清。
不知行道處，空聽暮鐘聲。
留題石經院三首·其二
作者：蘇轍
朝代：宋

盤曲山前路，流年向此消。
興亡須一弔，范叟卧山腰。
畫嘆
作者：蘇轍
朝代：宋

武燕未遠嗟誰識，趙董紛紛枉得名。
已矣孫陳舊人物，至今但數漢公卿。
畫學董生畫山水屏風
作者：蘇轍
朝代：宋

承平百事足，鴻都無不有。
策牘試篆隸，丹青寫飛走。
紛然四方集，狐兔萃林藪。
何人知有益，長嘯呼鷹狗。
奔逃走城邑，驚顧念糊口。
素屏開白雲，稱我茅檐陋。
濡毫願揮洒，峰巒映岩竇。
巨石連地軸，飛布瀉天漏。
縈山一徑通，過水微橋構。
山家烟火然，遠寺晨鐘叩。
僧從何方來，行速午齋後。
有客呼渡船，隔水惟病叟。
听然發一笑，此處定真否。
人生初偶然，與此誰夭壽。
厄窮妄自憐，一醉輒日富。
客至亦茫然，邀我沽斗酒。
畫文殊普賢
作者：蘇轍
朝代：宋

誰人畫此二菩薩，趺坐花心乘象狻。
弟子先後執盂缶，老僧槎牙森比肩。
山林修道幾世劫，顔貌偉麗如開蓮。
重崖宛轉带林樹，野水荒蕩浮雲天。
峨眉高處不可上，下有絕澗錮九泉。
朝陽未出白霧起，有光升天如月圓。
靈仙居中粗可識，有類白兔依清躔。
遊人禮拜千萬萬，迤邐漸遠如飛烟。
五臺不到想亦爾，今之畫圖誰所傳。
吾兄子瞻苦好異，敗繒破紙收明鮮。
自從西行止得此，試與記錄代一觀。
畫枕屏
作者：蘇轍
朝代：宋

繩床竹簟曲屏風，野水遥山霧雨濛。
長有灘頭釣魚叟，伴人閑卧寂寥中。
病中賈大夫相訪因遊中宮僧舍二首·其一
作者：蘇轍
朝代：宋

江城寒氣入肌膚，得告歸來强自扶。
五馬獨能尋杜老，一床深愧致文殊。
體虛正覺身如幻，談劇能令病自無。
明日出門還擾擾，年來真畏酒家壚。
病中賈大夫相訪因遊中宮僧舍二首·其二
作者：蘇轍
朝代：宋

東鄰修竹野僧家，亂柳枯桑一徑斜。
逐客慣曾迂短策，使君何事駐高牙。
蕭條已似連村塢，邂逅應容設晚茶。
慚愧病夫無氣力，隔牆空聽吏兵嘩。
病中郭尉見訪
作者：蘇轍
朝代：宋

偶成三日寒兼熱，知是多聞力未全。
却問藥王求妙劑，慚非摩詰已虛圓。
勞公强說修行漸，顧我方爲病垢纏。
應是床頭有新酒，欲邀佳客故留連。
病後
作者：蘇轍
朝代：宋

一經寒熱攻骸骨，正似兵戈過室廬。
柱木支撐終未穩，筋皮收拾久猶疏。
芭蕉張王要須朽，雲氣浮游畢竟虛。
頼有衣中珠尚在，病中點檢亦如如。
病後白髮
作者：蘇轍
朝代：宋

枯木自少葉，不堪經曉霜。
病添衰髮白，梳落細絲長。
筋力從凋朽，肝心罷激昂。
勢如秋後雨，一度一凄凉。
病愈二首·其一
作者：蘇轍
朝代：宋

學道雖云久，沉疴竟未除。
炎烝度三伏，晻曖覺中虛。
嘉穀不自長，荒榛終費鋤。
何辭用蘭石，梨棗得扶疏。
病愈二首·其二
作者：蘇轍
朝代：宋

病退日身輕，身輕心轉清。
山空流水上，海靜寸燈明。
朝市誰留住，林泉自不行。
筠溪慚丐士，流蕩過平生。
病退
作者：蘇轍
朝代：宋

冷枕單衣小竹床，卧聞秋雨滴心凉。
此間本凈何須洗，是病皆空豈有方。
示疾維摩元自在，放身南嶽離思量。
病根欲去真元在，中夜夢遊何有鄉。
癸丑二月重到汝陰寄子瞻二首·其一
作者：蘇轍
朝代：宋

憶赴錢塘九月秋，同來潁尾一扁舟。
退居尚有三師在，好事須爲十日留。
傾瀉向人懷抱盡，忠誠爲國始終憂。
重來東閣皆塵土，淚滴春風自不收。
癸丑二月重到汝陰寄子瞻二首·其二
作者：蘇轍
朝代：宋

百頃西湖十里源，近依城郭带川原。
古臺駊騀先臨水，野寺參差半掩門。
遠泛便成終日醉，幽尋不盡數家園。
錢塘未到能先說，更着青山兩岸屯。
癸未生日
作者：蘇轍
朝代：宋

我生本無生，安有六十五。
生來逐世法，妄謂得此數。
隨流登中朝，失脚墮南土。
人言我當喜，亦言我當懼。
我心終頹然，喜懼不入故。
歸來二頃田，且復種禾黍。
或疑潁川好，又使汝南去。
汝南亦何爲，均是食粟處。
兒言生日至，可就瞿曇語。
平生不爲惡，今日安所訴。
老聃西入胡，孔子東歸魯。
我命不在天，世人汝何預。
登上水關
作者：蘇轍
朝代：宋

淇水沄沄入禁城，城樓中斷過深清。
空郊南數牛羊下，落日迴瞻觀闕明。
歲月逼人行老大，江湖發興感平生。
畫舫早晚籠新屋，慰意來看水面平。
登南城有感示文務光王遹秀才
作者：蘇轍
朝代：宋

幽憂隨秋至，秋去憂未已。
城南試登望，百草枯且死。
落葉投人懷，驚鴻四面起。
所思不可見，欲往將安至。
斯人定誰識，顧有二三子。
清風皎冰玉，滄浪自湔洗。
竊脂未嘗穀，南箕儻微似。
網羅一張設，投足遂無寄。
田深狡兔肥，霜降鱸魚美。
造形悼前失，式微慚往士。
憧憧畝丘道，歲晚嗟未止。
西山有茅屋，鉏耰本吾事。
登廬山
作者：蘇轍
朝代：宋

讀書廬山中，作郡廬山下。
平湖浸山脚，雲峰對虛榭。
紅蕖紛欲落，白鳥時來下。
猶思隠居勝，亂石驚湍瀉。
登郡譙偶見姜應明司馬醉歸
作者：蘇轍
朝代：宋

蒼然莫色映樓臺，江市遊人夜未迴。
何處酒仙無一事，肩輿鼾睡過橋來。
白菊
作者：蘇轍
朝代：宋

白菊長先黄菊開，年年九日泛新醅。
猶存古曆摽花候，不奈時人信手栽。
得勢從教盈九畹，俯眉聊復引三杯。
愈風明目須真物，能使神農爲爾回。
白鬚
作者：蘇轍
朝代：宋

中歲謬學道，白鬚何由生。
故人指我笑，聞道未能行。
我笑謝故人，唯唯亦否否。
老聃古道師，白髮生而有。
佛告波斯匿，汝有不白存。
亭中掌亭人，何嘗隨客奔。
客去不用留，主在亭不毀。
墁牆支折棟，在我不在爾。
道成款玉晨，跪乞五色丸。
肝心化黄金，齒髮何足言。
白鬚
作者：蘇轍
朝代：宋

少年不辦求良藥，老病無疑生白鬚。
下種已遲空悵望，無心猶幸省工夫。
虛明對面誰知我，寵辱當前莫問渠。
自頃閉門今十載，此生畢竟得如愚。
白鷴
作者：蘇轍
朝代：宋

白鷴形似鴿，摇曳尾能長。
寂寞懷溪水，低回愛稻粱。
田家比鷄鶩，野食薦杯觴。
肯信朱門裏，徘徊占玉塘。
盆池白蓮
作者：蘇轍
朝代：宋

白蓮生淤泥，清濁不相干。
道人無室家，心迹兩蕭然。
我住西湖濱，蒲蓮若雲屯。
幽居常閉戶，時聽遊人言。
色香世所共，眼鼻我亦存。
鄰父閔我獨，遺我數寸根。
潩水不入園，庭有三尺盆。
兒童汲甘井，日晏泥水溫。
及秋尚百日，花葉隨風翻。
舉目得秀色，引息收清芬。
此心湛不起，六塵空過門。
誰家白蓮花，不受風霜殘。
盧鴻草堂圖
作者：蘇轍
朝代：宋

昔爲太室遊，盧巖在東麓。
直上登封壇，一夜繭生足。
徑歸不復往，巒壑空在目。
安知有十志，舒卷不盈幅。
一處一盧生，裘褐蔭喬木。
方爲世外人，行止何須錄。
百年入篋笥，犬馬同一束。
嗟予縛世累，歸來有茅屋。
江干百畝田，清泉映修竹。
尚將逃姓名，豈復上圖軸。
省事
作者：蘇轍
朝代：宋

早歲讀書無甚解，晚年省事有奇功。
自許平生初不錯，人言畢竟兩皆空。
空中有實何人見，實際心知與佛同。
煩惱消除病亦去，閉門便了此生中。
石盆種菖蒲甚茂忽開八九華或言此華壽祥也遠因生日作頌亦爲賦此
作者：蘇轍
朝代：宋

石盆攢石養菖蒲，沮洳沙泉韮葉鋪。
世說華開難值遇，天將壽考報勤劬。
心中本有長生藥，根底暗添無限鬚。
更爾屈蟠增瘦硬，他年老病要相扶。
石蒼舒醉墨堂
作者：蘇轍
朝代：宋

石君得書法，弄筆歲月久。
經營妙在心，舒卷功隨手。
惟茲逸羣氣，扶駕須斗酒。
作堂名醉墨，揮灑動牆牖。
安得濁酒池，淋漓看濡首。
但取繼張君，莫顧顛名醜。
石鼻城
作者：蘇轍
朝代：宋

千山欲盡垂爲鼻，百戰皆空但有城。
虎闖穴中秦地恐，龍飛渭上漢江傾。
雍人未有章邯怨，魏將猶存仲達精。
睥睨陵遲春草滿，白羊無數向風鳴。
磻溪石
作者：蘇轍
朝代：宋

呂公年已莫，擇主渭河邊。
跪餌留雙膝，臨溪不計年。
神專能陷石，心大豈營鱣。
不到磻溪上，安知自守堅。
示諸子
作者：蘇轍
朝代：宋

老去惟堪一味閑，坐令諸子了生緣。
般柴運水皆行道，挾策讀書那廢田。
兄弟躬耕真盡力，鄉鄰不慣枉稱賢。
裕人約己吾家世，到此相承累百年。
示諸子
作者：蘇轍
朝代：宋

諸子才不惡，功名舊有言。
窮愁念父母，心力盡田園。
志在要須命，身閑且養源。
遊鱼脫淵水，何處有飛翻。
示諸孫
作者：蘇轍
朝代：宋

少年真力學，玄月閉書帷。
老去渾無頼，心空自不知。
交遊誰識面，文字略存詩。
笑向諸孫說，疏慵非汝師。
示資福諭老
作者：蘇轍
朝代：宋

幽居百無營，孤坐若假寐。
根塵兩相接，逆流就一意。
意念紛無端，中止不及地。
寂然了無覺，乃造真實際。
百川入滄溟，衆水皆一味。
止爲潭淵深，動作濤瀾起。
動止初何心，乃遇適然耳。
吾心未嘗勞，萬物將自理。
神宗皇帝挽詞三首·其一
作者：蘇轍
朝代：宋

稽古堯無作，勤邦禹有功。
政新天地力，事改漢唐風。
禮樂寰中盛，梯航海外通。
華封徒有誦，龍御忽乘空。
神宗皇帝挽詞三首·其三
作者：蘇轍
朝代：宋

取士忘疏賤，量書廢寢興。
芻言本何益，玉殿最先登。
日角依俙想，堯言涕泗稱。
龍髯遠莫及，零淚凍成冰。
神宗皇帝挽詞三首·其二
作者：蘇轍
朝代：宋

承平終不處，付託重艱難。
統接神孫正，人依聖母安。
橋山封劍佩，原廟見衣冠。
萬國纏哀處，嵩陽檜柏寒。
秀州僧本瑩凈照堂
作者：蘇轍
朝代：宋

有僧訪我携詩卷，自說初成凈照堂。
求得篇章書壁素，不論塵土漬衣黄。
故山別後成新歲，歸夢春來繞舊房。
看取盈編定何益，客來無語但循牆。
秋後即事
作者：蘇轍
朝代：宋

苦熱真疑不復凉，火流漸見迫西方。
清風一夜吹茅屋，竹簟今朝避石床。
露濕中庭菊含蕊，水浮西浦稻生芒。
秋成得飽家家事，莫笑農夫喜欲狂。
秋旅
作者：蘇轍
朝代：宋

雨晴秋稼如雲屯，豆沒鷄兔禾沒人。
老農歡笑語行路，十年儉薄無今晨。
無風無雨更一月，藜羹黍飯供四鄰。
天公似許百姓足，人事未可一二論。
窮邊逃卒到處滿，燒場入室才逡巡。
縣符星火雜鞭箠，解衣乞與猶怒嗔。
我願人心似天意，愛惜老弱憐孤貧。
古來堯舜知有否，詩書到此皆空文。
秋社分題
作者：蘇轍
朝代：宋

天公閔貧病，雨止得豐穰。
南畝場功作，東家社酒香。
分均思孺子，歸遺笑東方。
肯勸拾遺住，休嫌父老狂。
秋祀高禖二絕·其一
作者：蘇轍
朝代：宋

蕩蕩巍巍堯舜前，一丘惟見柏森然。
後來秦漢何堪數，跋扈飛揚得幾年。
秋祀高禖二絕·其二
作者：蘇轍
朝代：宋

乾德年中初一新，頹垣破瓦委荆榛。
興亡舉墜干戈際，閒暇方知國有人。
秋雨
作者：蘇轍
朝代：宋

禾田已熟畏愁霖，積潦欲乾泥尚深。
一雨一凉秋向晚，似安似病老相侵。
人間有盡皆歸物，世外無生頼有心。
要覔塵埃不到處，一燈相照夜愔愔。
秦虢夫人走馬圖二絕·其一
作者：蘇轍
朝代：宋

秦虢風流本一家，豐枝穠葉映雙花。
欲分妍醜都無處，夾道遊人空嘆嗟。
秦虢夫人走馬圖二絕·其二
作者：蘇轍
朝代：宋

朱幩玉勒控飛龍，笑語喧嘩步驟同。
馳入九重人不見，金鈿翠羽落泥中。
移竹
作者：蘇轍
朝代：宋

牆陰竹蒙密，板築念相妨。
欲補園東缺，欣乘雨後凉。
三年生筍遍，一徑引風長。
但恐翁彌老，筇枝懶復將。
移花
作者：蘇轍
朝代：宋

種花南堂南，堂毀花亦瘁。
理畦西軒西，花好未忍棄。
慇勤拔陳草，秋雨流入地。
移根傅生土，指日春風至。
花來本陳洛，盈尺不爲異。
力求千葉枝，更與一溉水。
人功誠已盡，天巧行可致。
我老百不爲，愛此養花智。
移陳州牡丹偶得千葉二本喜作
作者：蘇轍
朝代：宋

小圃初開清潩岸，名花近取宛丘城。
爭言千葉根難認，忽發雙葩眼自明。
謫墮神仙終不俗，飛來鸞鳳有餘清。
細鋤瓦礫除荆棘，未可令齊衆草生。
程之元表弟奉使江西次前年送赴楚州韵戲別
作者：蘇轍
朝代：宋

送君守山陽，羨君食淮魚。
送君使鍾陵，羨君江上居。
憐君喜爲吏，臨行不唏噓。
紛紛出歌舞，綠髮照瓊梳。
歸鞍踏凉月，倒盡清樽餘。
嗟我病且衰，兀然守文書。
齒疏懶食肉，一飯甘青蔬。
愛水亦已乾，塵土生空渠。
清貧雖非病，簡易由無儲。
家使赤脚嫗，何煩短轅車。
君船繫東橋，茲行尚徐徐。
對我竟不飲，問君獨何歟。
程八信孺表弟剖符單父相遇潁川歸鄉待闕作長句贈別
作者：蘇轍
朝代：宋

我生猶及見大門，弟兄中外十七人。
兩家門戶甲鄉黨，正如潁川數孫陳。
嗈嗈鳴雁略雲漢，風吹散落天一垠。
歸來勉强整毛羽，飲水啄粒傷離羣。
東西隔絕不敢恨，死生相失長悲辛。
蕭蕭華髮對妻子，往往老淚流衣巾。
仲叔已盡季亦老，雙星孤月耿獨存。
老夫閉門不敢出，喜君三度乘朱輪。
今春剖符地尤勝，不齊自古留芳塵。
回車訪我念衰老，挽衣把臂才逡巡。
君行到官我未死，杖藜便是不速賓。
一尊酌我當有問，此國豈有賢於君。
種松
作者：蘇轍
朝代：宋

城郭人家歲寒木，檜柏森森映華屋。
青松介僻不入城，野性特嫌塵土辱。
中庭冉冉盈尺苗，條幹雖短風霜足。
培根不用糞壤厚，插竹預防鷄犬觸。
他年期汝三丈高，獨立仙翁毛髮綠。
老翁自分不及見，子孫見汝知遺直。
種花二首·其一
作者：蘇轍
朝代：宋

築室力已盡，種花功尚疏。
山丹得春雨，艷色照庭除。
末品何曾數，羣芳自不如。
今秋接千葉，試取洛人餘。
種花二首·其二
作者：蘇轍
朝代：宋

築室少閑地，種花能幾畦。
松筠舊滿眼，桃李漸成蹊。
無計通湖水，長思種藕泥。
幽懷終不愜，拄杖出城西。
種菜
作者：蘇轍
朝代：宋

久種春蔬旱不生，園中汲水亂瓶甖。
菘葵經火未出土，僮僕何朝飽食羹。
强有人功趨節令，悵無甘雨困耘耕。
家居閑暇厭長日，欲看年華上菜莖。
種藥苗二首 種决明 其一
作者：蘇轍
朝代：宋

閑居九年，祿不代耕。
肉食不足，藜烝藿羹。
多求異蔬，以佐晨烹。
秋種甖粟，春種决明。
種藥苗二首 種决明 其三
作者：蘇轍
朝代：宋

老人平生，以書爲累。
夜燈照帷，未曉而起。
百骸未病，兩目告瘁。
决明雖良，何補於是。
種藥苗二首 種决明 其二
作者：蘇轍
朝代：宋

决明明目，功見本草。
食其花葉，亦去熱惱。
有能益人，矧可以飽。
三嗅不食，笑杜陵老。
種藥苗二首 種决明 其四
作者：蘇轍
朝代：宋

自我知非，卷去圖書。
閉目內觀，妙見自如。
聞阿那律，無目而視。
决明何爲，適口乎爾。
種藥苗二首 種甖粟 其一
作者：蘇轍
朝代：宋

築室城西，中有圖書。
窗戶之餘，松竹扶疏。
拔棘開畦，以毓嘉蔬。
畦夫告予，甖粟可儲。
種藥苗二首 種甖粟 其三
作者：蘇轍
朝代：宋

老人氣衰，飲食無幾。
食肉不消，食菜寡味。
柳槌石鉢，煎以蜜水。
便口利喉，調養肺胃。
種藥苗二首 種甖粟 其二
作者：蘇轍
朝代：宋

甖小如甖，粟細如粟。
與麥皆種，與穄皆熟。
苗堪春菜，實比秋穀。
研作牛乳，烹爲佛粥。
種藥苗二首 種甖粟 其四
作者：蘇轍
朝代：宋

三年杜門，莫適往還。
幽人衲僧，相對忘言。
飲之一杯，失笑欣然。
我來潁川，如遊廬山。
種蘭
作者：蘇轍
朝代：宋

蘭生幽谷無人識，客種東軒遺我香。
知有清芬能解穢，更憐細葉巧凌霜。
根便密石秋芳早，叢倚修筠午蔭凉。
欲遣蘼蕪共堂下，眼前長見楚詞章。
積雨二首·其一
作者：蘇轍
朝代：宋

山雨無時歇，江波上岸流。
泥深未免出，橋斷更堪憂。
房淺鄰糟甕，宵寒攬絮裘。
朝來勢未已，歸路恐操舟。
積雨二首·其二
作者：蘇轍
朝代：宋

微陽力尚淺，未解破重陰。
雲氣山川滿，江流日夜深。
凍牙生滯穗，餘潤及重衾。
泥濘沉車轂，農輸絕苦心。
立冬聞雷
作者：蘇轍
朝代：宋

陽淫不收斂，半歲苦常燠。
禾黍飼蝗螟，粳稻委平陸。
民饑强扶耒，秋晚麥當宿。
閔然候一雨，霜落水泉縮。
薈蔚山朝隮，滂沱雨翻瀆。
經旬勢益暴，方冬歲愈蹙。
半夜發春雷，中天轉車轂。
老夫睡不寐，稚子起驚哭。
平明視中庭，松菊半摧禿。
潛發枯草萌，亂起蟄蟲伏。
薪槱不出市，晨炊午未熟。
首種不入土，春餉難滿腹。
書生信古語，洪範有遺牘。
時無中壘君，此意誰當告。
立秋偶作
作者：蘇轍
朝代：宋

十年憂患本誰知，慚愧仙翁有舊期。
度嶺還家天許我，斸山種粟我尤誰。
秋風欲踐故人約，春氣潛通病樹滋。
心似死灰鬚似雪，眼看多事亦奚爲。
立秋後
作者：蘇轍
朝代：宋

伏中苦熱焦皮骨，秋後清風濯肺肝。
天地不仁誰念爾，身心無著偶能安。
詩書久爲消磨日，毛褐還須準擬寒。
謾許百年知到否，相從一日且盤桓。
章氏郡君挽詞
作者：蘇轍
朝代：宋

馮唐垂老郎潛後，李白風流罷直餘。
解組同歸榮故國，剖符仍得奉安輿。
家聲未替三公舊，葬客應傾數郡車。
德映閨門人莫見，埋文子細列幽墟。
競渡
作者：蘇轍
朝代：宋

史君欲聽榜人謳，一夜江波拍岸流。
父老不知招屈恨，少年爭作弄潮遊。
長鯨破浪聊堪比，小旆逆風殊未收。
角勝爭先非老事，凭欄寓目思悠悠。
竹枝歌
作者：蘇轍
朝代：宋

舟行千里不至楚，忽聞竹枝皆楚語。
楚言啁哳安可分，江中明月多風露。
扁舟日落駐平沙，茅屋竹籬三四家。
連舂並汲各無語，齊唱竹枝如有嗟。
可憐楚人足悲訴，歲樂年豐爾何苦。
釣魚長江江水深，耕田種麥畏狼虎。
俚人風俗非中原，處子不嫁如等閑。
雙鬟垂頂髮已白，負水採薪長苦艱。
上山採薪多荆棘，負水入溪波浪黑。
天寒斫木手如龜，水重還家足無力。
山深瘴暖霜露乾，夜長無衣猶苦寒。
平生有似麋與鹿，一旦白髮已百年。
江上乘舟何處客，列肆喧譁占平磧。
遠來忽去不記州，罷市歸船不相識。
去家千里未能歸，忽聽長歌皆慘悽。
空船獨宿無與語，月滿長江歸路迷。
路迷鄉思渺何極，長怨歌聲苦凄急。
不知歌者樂與悲，遠客乍聞皆掩泣。
答吳和二絕·其一
作者：蘇轍
朝代：宋

三間浰水小茅屋，不比麻田新草堂。
問我秋來氣如火，此間何事得安康。
答吳和二絕·其二
作者：蘇轍
朝代：宋

慣從李叟遊都市，久伴藍翁醉畫堂。
不似蘇門但長嘯，一生留恨與嵇康。
答孔平仲二偈·其一
作者：蘇轍
朝代：宋

熟睡將經作枕頭，君家事業太悠悠。
要須睡著元非睡，未可昏昏便爾休。
答孔平仲二偈·其二
作者：蘇轍
朝代：宋

龜毛兔角號空虛，既被無收豈是無。
自有真無遍諸有，燈光何礙也嫌渠。
答孔平仲惠蕉布二絕·其一
作者：蘇轍
朝代：宋

裘葛終年累已輕，薄蕉如霧氣尤清。
應知浣濯衣稜敗，少助晨趨萃蔡聲。
答孔平仲惠蕉布二絕·其二
作者：蘇轍
朝代：宋

燈籠白葛扇裁紈，身似山僧不似官。
更得雙蕉縫直掇，都人渾作道人看。
答孔武仲
作者：蘇轍
朝代：宋

飛霜委中林，不廢長松綠。
驚風振川野，未省勁草伏。
我貧客去盡，君來常不速。
愧君贈桃李，永願報瓊玉。
我性本山林，苦學筆空禿。
驊騮塞康莊，病足顧難逐。
錦文衒華藻，敝褐非所續。
家有五車書，恨不十年讀。
濟南昔相遇，我齒三十六。
談諧傾蓋間，還往白首熟。
從君飲濁酒，過我飯脫粟。
西湖多菼薍，白晝下鴻鵠。
城西野人居，柴門擁修竹。
後車載鴟夷，下馬瀉醽醁。
醉眠卧荒草，空洞笑便腹。
疏狂一如此，豈望世收錄。
別來今幾何，歸期已屢卜。
西南有薄田，茅舍清溪曲。
耕耘三男子，伏臘當自足。
君能遠相尋，布衣巾一幅。
答文與可以六言詩相示因道濟南事作十首·其一
作者：蘇轍
朝代：宋

遠遊既爲東魯，遷居又愛南山。
齒髮自知將老，心懷且欲偷安。
答文與可以六言詩相示因道濟南事作十首·其一〇
作者：蘇轍
朝代：宋

相思欲見無路，滿秩西歸有時。
及君鈴閣少事，飲我松醪滿巵。
答文與可以六言詩相示因道濟南事作十首·其七
作者：蘇轍
朝代：宋

終歲常親鞭扑，此生知負詩書。
欲尋舊學無處，時有故人起予。
答文與可以六言詩相示因道濟南事作十首·其三
作者：蘇轍
朝代：宋

野步西湖綠縟，晴登北渚烟綿。
蒲蓮自可供腹，魚蟹何嘗要錢。
答文與可以六言詩相示因道濟南事作十首·其九
作者：蘇轍
朝代：宋

佳句近參風雅，微詞間發離騷。
竊欲比君庾信，莫年詩賦尤高。
答文與可以六言詩相示因道濟南事作十首·其二
作者：蘇轍
朝代：宋

舜井溢流陌上，歷山近在城頭。
羈旅三年忘去，故園何日歸休。
答文與可以六言詩相示因道濟南事作十首·其五
作者：蘇轍
朝代：宋

雨過山光欲溜，寒來水氣如烝。
勝處何須吳越，隨方亦有遊朋。
答文與可以六言詩相示因道濟南事作十首·其八
作者：蘇轍
朝代：宋

故人遠在江漢，萬里時寄聲音。
聞道禪心寂寞，未廢詩人苦吟。
答文與可以六言詩相示因道濟南事作十首·其六
作者：蘇轍
朝代：宋

揚雄執戟雖久，陶令歸田未能。
眼看雲山無奈，神傷簿領相仍。
答文與可以六言詩相示因道濟南事作十首·其四
作者：蘇轍
朝代：宋

飲酒方橋夜月，釣魚畫舫秋風。
冉冉荷香不斷，悠悠水面無窮。
答王定國問疾
作者：蘇轍
朝代：宋

五年竄南荒，頑質不伏病。
吸清吐濁穢，氣練骨隨勁。
澹然久忘歸，寂寂就遐屏。
國恩念流落，牽挽畀鄰境。
葉舟泝長江，藤鞋過重嶺。
峽深蔦蘿惡，山嶮崖石橫。
恢台夏初發，氛霧秋愈盛。
菘薤食有時，豚羔詎曾省。
門開訟氓入，日晏鴂舌競。
肝脾得寒熱，冰炭迫晨暝。
俚醫固空疏，蠻覡劇粗猛。
老妻但坐哭，遺語未肯聽。
長子亦在床，一卧昏不醒。
思歸未可得，即死副前定。
如如性終在，冉冉歲將冷。
筋骸稍輕安，冠服强披整。
餘方厭苓朮，日食禁醪茗。
髮衰亂隨櫛，骨瘦空看影。
簿書勉復親，環玦非所請。
馬老固伏櫪，槎流舊安井。
凌兢就輕車，邂逅出修綆。
此生誠夢幻，俯仰成吊慶。
故人枉新詩，萬里慰孤耿。
賞音我非曠，斫鼻君真郢。
南遷昔所同，卧疾今亦並。
遠行信由天，未死庸非命。
歸舟正飄兀，齋舍念清凈。
作書附鴻翼，去路瞻斗柄。
閘水漸安流，吳音未全正。
一樽對清言，及此冬夜永。
答琳長老寄幽蘭白朮黄精三本二絕·其一
作者：蘇轍
朝代：宋

谷深不見蘭生處，追逐微風偶得之。
解脫清香本無染，更因一嗅識真如。
答琳長老寄幽蘭白朮黄精三本二絕·其二
作者：蘇轍
朝代：宋

老僧似識衆生病，久在山中養藥苗。
白朮黄精遠相寄，知非象馬費柔調。
答荆門張都官維見和惠泉
作者：蘇轍
朝代：宋

荒凉荆門西，泉水誰爲洩。
發源雖甚微，來意不可折。
平鋪清池滿，皎皎自明澈。
甘凉最宜茶，羊炙可用雪。
炎風五月交，中夜吐明月。
太守燕已遠，青嶂空嵲嵲。
泉上白髮翁，來飲杯饌闕。
酌水自獻酬，箕踞無禮節。
區區游泉人，常值午日烈。
回首憂重城，賞玩安能徹。
答見和·其一
作者：蘇轍
朝代：宋

花柳蕭條行已老，聖賢希闊未嘗中。
眼看芍藥紛紛盡，頼有櫻桃顆顆同。
答見和·其二
作者：蘇轍
朝代：宋

塵編何用朝朝看，新釀還須處處賒。
好事若能頻載酒，不妨時復到楊家。
答顔復國博
作者：蘇轍
朝代：宋

歲晚河冰留畫船，一軒修竹喜蕭然。
詩詞溫厚新成格，道論精微近入禪。
病後不勝清醑釅，別時仍得舊書傳。
欲成古史須咨考，陋巷何因接尺椽。
筠州二咏·牛尾狸
作者：蘇轍
朝代：宋

首如狸，尾如牛，攀條捷險如猱猴。
橘柚爲漿栗爲餱，筋肉不足惟膏油。
深居簡出善自謀，尋蹤發窟并執囚，蓄租分散身爲羞。
松薪瓦甑烝浮浮，壓入糟盎肥欲流，熊肪羊酪真比儔。
引筯將舉訊何尤，無功竊食人所仇。
筠州二咏·黄雀
作者：蘇轍
朝代：宋

秋風下，黄雀飛。
禾田熟，黄雀肥。
羣飛蔽空日色薄，逡巡百頃禾爲稀，翾翻巧捷多且微。
精丸妙繳舉輒違，乘時席勢不可揮。
一朝風雨寒霏霏，肉多翅重天時非，農夫舉網驚合圍。
懸頸繫足膚無衣，百個同缶仍相依，頭顱萬里行不歸。
北方居人厭羔豨，咀噍聊發一笑欷。
筠州州宅雙蓮
作者：蘇轍
朝代：宋

綠蓋紅房共一池，一雙遊女巧追隨。
鏡中比並新妝後，風際携扶欲舞時。
露蕊暗開香自倍，霜蓬漸老折猶疑。
殷勤畫手傳真態，道院生綃數幅垂。
筠州聖祖殿詩·其一
作者：蘇轍
朝代：宋

高安在南，分自豫章。
重山複江，魚鳥之鄉。
俗野不文，吏亦怠荒。
禮失不知，習爲舊常。
筠州聖祖殿詩·其三
作者：蘇轍
朝代：宋

如日在天，靡國不臨。
筠雖小邦，其有不歆。
東廡西嚮，誰昔營之。
民昏不知，神以不懷。
筠州聖祖殿詩·其二
作者：蘇轍
朝代：宋

於穆聖祖，宅神皇極。
降鑒在下，子孫千億。
羽衣玉佩，旗纛旄節。
巍巍煌煌，秩祀萬國。
筠州聖祖殿詩·其五
作者：蘇轍
朝代：宋

毛侯始來，其則有意。
匪民之愚，禮教實墜。
章聞於朝，帝曰俞哉。
弗改弗營，何以示民。
筠州聖祖殿詩·其六
作者：蘇轍
朝代：宋

九峰之杉，逍遥之柟。
易直且修，弗斫而堪。
新堂有嚴，四星在南。
朝廷之儀，萬民所祗。
筠州聖祖殿詩·其四
作者：蘇轍
朝代：宋

深山之間，野水之濱。
禮樂聲明，孰見孰聞。
祖廟之嚴，君臣則存。
失而不圖，民以罔觀。
築室示三子
作者：蘇轍
朝代：宋

宅舍元依畢竟空，小乘慣住草庵中。
一生滯念餘妻子，百口僑居怯雨風。
松竹已栽猶稍稍，棟梁未具勿匆匆。
三間道院吾真足，餘問兒曹莫問翁。
簡學中諸生
作者：蘇轍
朝代：宋

泮水秋生藻荇凉，莫窗燈火亂螢光。
圖書粗足惟須讀，菽粟才供且自强。
羽籥暗催新節物，弦歌不廢近詩章。
腐儒最喜南遷後，仍見西雝白鷺行。
約洞山文老夜話
作者：蘇轍
朝代：宋

山中十月定多寒，纔過開爐便出山。
堂衆久參緣自熟，郡人迎請怪忙還。
問公勝法須時見，要我清談有夜闌。
今夕客房應不睡，欲隨明月到林間。
索居三首·其一
作者：蘇轍
朝代：宋

索居非謫地，垂老更窮途。
去住看人意，幽憂頼我無。
小園花草穢，陋巷犬羊俱。
近覺根塵離，忘言日益愚。
索居三首·其三
作者：蘇轍
朝代：宋

許蔡古鄰國，風煙相雜和。
蕭然客舍靜，不願主人過。
野薺春將老，淮魚夏漸多。
街南病居士，有酒對酣歌。
索居三首·其二
作者：蘇轍
朝代：宋

平生亦何事，十載苦顛隮。
夢嶮曾非嶮，覺迷終不迷。
客居兼壯子，別久愧良妻。
稍訝音書闊，春陰道路泥。
絕勝亭
作者：蘇轍
朝代：宋

夜郎秋漲水連空，上有虛亭縹緲中。
山滿長天宜落日，江吹曠野作驚風。
爨烟慘淡浮前浦，漁艇縱橫逐釣筒。
未省岳陽何似此，應須子細問南公。
縣中諸花多交代江君所栽牡丹已過芍藥方盛偶寄小詩
作者：蘇轍
朝代：宋

偶來山邑便成家，慚愧潘生滿縣花。
想見清樽檻邊飲，尚留佳句壁間誇。
根株未老年年好，艷色方穠日日加。
聞道北遊無意味，春深河上足風沙。
績溪二咏·翠眉亭
作者：蘇轍
朝代：宋

誰安雙嶺曲彎彎，眉勢低臨戶牖間。
斜擁千畦鋪淥水，稍分八字放遥山。
愁霏宿雨峰巒濕，笑卷晴雲草木閑。
忽憶故鄉銀色界，舉頭千里見蒼顔。
績溪二咏·豁然亭
作者：蘇轍
朝代：宋

南看城市北看山，每到令人意豁然。
碧瓦千家新過雨，青松萬壑正生烟。
經秋卧病聞斤響，此日登臨負酒船。
徑請諸君作佳句，壁間題我此詩先。
罷提舉太平宮欲還居潁川
作者：蘇轍
朝代：宋

避世山林中，衣草食芋栗。
奈何處朝市，日耗太倉積。
中心久自笑，公議肯相釋。
終然幸寬政，尚許存寄秩。
經年汝南居，久與茅茨隔。
祠官一掃空，避就兩皆失。
父子相携扶，里巷行可即。
屋敝且圬牆，蝗餘尚遺粒。
交遊忌點染，還往但親戚。
閉門便衰病，杜口謝彈詰。
餘年迫懸車，奏草屢濡筆。
籍中顧未敢，爾後儻容乞。
幽居足暇豫，肉食多憂慄。
永懷城東老，未盡長年術。
老史
作者：蘇轍
朝代：宋

口食陽翟粟，身衣陽穀絲。
二物不相即，飽暖常不時。
老史知我窮，一歲一奔馳。
方暑勸脂車，苦寒伺來歸。
嗟我垂老年，未免憂寒饑。
老史甚忠信，但恨性重遲。
事我三十年，閔閔不相離。
我門了無求，辛苦終不辭。
平生金石交，至此或已携。
老史未易得，試復養其兒。
老柏
作者：蘇轍
朝代：宋

柏根可合抱，柏身長百尺。
我年類汝老，我心同汝直。
我貧初無居，愛汝買此宅。
索居懷舊友，開軒得三益。
風中有餘勁，雪後不改色。
我貧不栽花，繞屋多種竹。
全家謬聞道，舉目無他物。
晨興輒相對，知我有慚德。
聞京東有道人號賀郎中者唐人也其徒有識之者作詩寄之
作者：蘇轍
朝代：宋

賀老稽山去不還，鏡湖獨棹釣魚船。
南來太白尋無處，却作郎官又幾年。
岱下迎鸞驚典謁，蒙山施藥愍耕田。
試窮脚力追行迹，亦使今生識地仙。
聞卞氏舊有怪石藏宅中問其遺孫指一廢井云盡在是矣井在室中床下尚未能取先作
作者：蘇轍
朝代：宋

昔人遊宦久江湖，怪石嵌空駭里閭。
一井深藏緣底事，百年不出待潛夫。
棄捐泥土性仍在，睥睨林亭氣漸蘇。
微物廢興猶有定，此生窮達謾長吁。
聞子瞻將如終南太平宮谿堂讀書
作者：蘇轍
朝代：宋

爲吏豈厭事，厭事日墮媮。
著書雖不急，實與百世謀。
問吏所事何，過客及繫囚。
客實虛攪人，囚有不自由。
辦之何益增，不辦亦足憂。
嗟此誰不能，脫去使自收。
幽幽南山麓，下有溪水流。
溪上亦有堂，其水可濯漱。
終日不見人，惟有山鹿呦。
是時夏之初，溪冷如孟秋。
山椹黄笠展，林筍紫角抽。
朝取筍爲羹，莫以椹爲羞。
溪魚鯉與魴，山鳥鴬與鳩。
食之飽且平，偃仰自佚休。
試探篋中書，把卷揖前修。
恍如反故鄉，親朋自相求。
蔚如甕中糟，久熟待一篘。
爲文若江河，豈復有刻鎪。
尚何憶我爲，欲與我同遊。
我雖不能往，寄詩以解愁。
聞子瞻習射
作者：蘇轍
朝代：宋

舊讀兵書氣已振，近傳能射喜征鼖。
手隨樂節寧論中，箭作鴟聲不害文。
力薄僅能勝五斗，才高應自敵三軍。
良家六郡傳真法，馬上今誰最出羣。
聞子瞻重遊南山
作者：蘇轍
朝代：宋

終南重到已春回，山木緣崖綠似苔。
谷鳥鳴呼嘲獨往，野人笑語記曾來。
定邀道士彈鳴鹿，誰與溪堂共酒杯。
應有新詩還寄我，與君和取當遊陪。
聞王鞏還京會客劇飲戲贈
作者：蘇轍
朝代：宋

聞君歸去便招呼，笑語不知清夜徂。
結束佳人試銀甲，留連狂客惱金吾。
燭花零落玉山倒，詩筆欹斜翠袖扶。
暫醉何年依錦瑟，東齋還復卧氍毹。
聞諸子欲再質卞氏宅
作者：蘇轍
朝代：宋

我生髮半白，四海無尺椽。
卞氏昔冠冕，子孫今蕭然。
願以棟宇餘，救此朝夕懸。
顧我亦何有，較子差尚賢。
傾囊不復惜，掃地幸見捐。
南鄰隔短牆，兩孫存故廛。
松竹手自種，風霜歲逾堅。
幽花亂蜂蝶，古木嘶蜩蟬。
垂陰可數畝，成功幾百年。
人心苦無厭，隠居恨未圓。
得之苟有命，老矣聊息肩。
畚土填隙穴，結茅苴漏穿。
粗爾容偃息，豈復求華鮮。
西歸信已乎，永雜孫陳編。
聯句嘲僧
作者：蘇轍
朝代：宋

玉筯插銀河，紅裙蘸碧波。
更行三五步，浸着老僧窠。
肺病
作者：蘇轍
朝代：宋

肺病比不作，屈信三十年。
今年胡爲爾，呀然上衝咽。
寒冰未易溫，死灰誰使然。
醫言無庸怪，此理環無端。
少年少戕敗，今日存精堅。
假年復除害，非人豈非天。
胡長史祠堂
作者：蘇轍
朝代：宋

白首青衫仍隠居，晚拋環堵就安輿。
生芻忽改烝嘗地，函丈空悲講解餘。
弟子璵璠相照耀，兒孫松桂共扶疏。
我來恨不瞻遺老，空怪鄉鄰盡讀書。
臘中三雪
作者：蘇轍
朝代：宋

一臘不虛度，三雪自相因。
暗添池上凌，稍壓麥中塵。
餘潤想猶在，苦寒將及春。
慇勤欲盡酒，扶養病衰人。
臘月九日雪三絕句·其一
作者：蘇轍
朝代：宋

天公留雪待嘉平，飛霰來時曉未明。
病士擁衾催暖酒，閉門不聽掃瑶瓊。
臘月九日雪三絕句·其三
作者：蘇轍
朝代：宋

臘中得雪春宜麥，甕裏無糟寒惱人。
未暇樽罍伴佳客，先將餠餌許比鄰。
臘月九日雪三絕句·其二
作者：蘇轍
朝代：宋

去年家釀不須沽，秫米今年絕市無。
雪沒前山薇蕨盡，誰憐無語獨携鋤。
臘雪五首·其一
作者：蘇轍
朝代：宋

長恐冬無雪，今朝忽暗空。
細聲聞䔩䔩，遠勢望濛濛。
濕潤猶兼雨，傾斜半雜風。
豐登解多事，歡喜助三農。
臘雪五首·其三
作者：蘇轍
朝代：宋

久有歸耕意，西山百畝田。
雪來殊不惡，酒熟自相便。
一被簪裳裹，長遭羅網牽。
飛霙迫殘臘，愁思渡今年。
臘雪五首·其二
作者：蘇轍
朝代：宋

驕陽不能久，密雪自相催。
急霰初鳴瓦，飛花旋集臺。
着人消瘴疫，覆麥長根荄。
欲試樽中物，門前問客來。
臘雪五首·其五
作者：蘇轍
朝代：宋

雪霜何與我，憂思自傷神。
忠信亦何罪，才名空誤身。
歸來聊且止，老去莫逢嗔。
樽酒它年事，相看醉此晨。
臘雪五首·其四
作者：蘇轍
朝代：宋

憂愁不可緩，風雪故相撩。
試問五斗米，能勝一束樵。
耕耘終亦飽，哺啜定誰邀。
寒暑不須避，傾危且自遥。
臘雪次遲韵
作者：蘇轍
朝代：宋

冬儲久未辦，佳雪爲人留。
穀豆入高廩，薪蒸轉十輈。
紛紛了歲事，閔閔念農疇。
家有二頃田，一頃種米麰。
風聲夜中變，飛霰曉未休。
粗畢今歲寒，復免來年憂。
天公知人心，未禱得所求。
傾瓢有遺酌，起和田中謳。
臨川陳憲大夫挽詞二首·其一
作者：蘇轍
朝代：宋

一時冠蓋盛臨川，直亮推公益友先。
淡泊朱絲初少味，蕭疏翠竹久彌鮮。
崎嶇處世曾何病，奔走成功亦偶然。
天理更疏終不失，雍雍今見子孫賢。
臨川陳憲大夫挽詞二首·其二
作者：蘇轍
朝代：宋

五月扁舟憶過門，哀憐逐客爲招魂。
開樽不惜清泉潔，揮汗相看白雨翻。
病起清言驚苦瘦，歸休尺牘尚相存。
秋風灑涕松楸外，談笑猶疑對竹軒。
臨江蕭氏家寶堂
作者：蘇轍
朝代：宋

高人不解作生涯，唯有中堂書五車。
竹簡多於孔氏壁，牙籤新似鄴侯家。
田園豈是子孫計，青紫今爲里巷誇。
富貴早知皆有命，君應未厭十年賒。
自柘城還府馬上
作者：蘇轍
朝代：宋

春色無人見，茲行偶衆先。
柳黄新過雨，麥綠稍鋪田。
河潤兼冰散，禽聲向日圓。
城池高受霧，濉渙暖生烟。
送客情初惡，還家意稍便。
旋聞夫事起，已過佛燈然。
簿領何時畢，塵埃空自憐。
南湖漸可到，早治木蘭船。
自陳適齊戲題
作者：蘇轍
朝代：宋

庠齋三歲最無功，羞愧宣王祿萬鍾。
猶欲談經誰復信，相招執籥更須從。
陳風清凈眠真足，齊俗强梁懶不容。
久爾安閑長自怪，此行磨折信天工。
自黄州還江州
作者：蘇轍
朝代：宋

身浮一葉返湓城，凌犯風濤日夜行。
把酒獨斟從睡重，還家漸近覺身輕。
岸回樊口依稀見，日出廬山紫翠橫。
家在庾公樓下泊，舟人遥指岸如頳。
至池州贈陳鼎秀才
作者：蘇轍
朝代：宋

淮陽學舍舊相依，常誦曹溪第一機。
却到江西心有悟，回看過去事皆非。
孤舟遠適身如寄，二頃躬耕道自肥。
欲看齊山君去否，閑中徒侶近來稀。
興州新開古東池
作者：蘇轍
朝代：宋

山繞興州萬疊青，池開近郭百泉并。
昔年種柳人安在，累歲開花藕自生。
波暖跳魚聞樂喜，人來野鴨望船鳴。
西還過此須終日，爲問使君行未行。
舜泉復發
作者：蘇轍
朝代：宋

奕奕清波舊繞城，旱來泉眼亦塵生。
連宵暑雨源初接，發地春雷夜有聲。
復理溝渠通屈曲，重開池沼放澄清。
通衢細灑浮埃凈，車馬歸來似晚晴。
舜泉詩
作者：蘇轍
朝代：宋

歷山岩岩，虞舜宅焉。
虞舜徂矣，其神在天。
其德在人，其物在泉。
神不可親，德用不知。
有冽斯泉，下民是祗。
泉流無疆，有永我思。
源發于山，施于北河。
播于中逵，匯爲澄波。
有鱉與魚，有菱與荷。
藴毒是洩，污濁以流。
埃𡏖消亡，風火滅收。
叢木敷榮，勞者所休。
誰爲旱災，靡物不傷。
天地耗竭，泉亦淪亡。
民咸不寧，曰不享耶。
時雨既澍，百穀既登。
有流泫然，彌坎而升。
溝洫滿盈，鰕黽沸騰。
匪泉實來，帝實顧余。
執其羔豚，蘋藻是菹。
帝今在堂，泉復如初。
舟中聽琴
作者：蘇轍
朝代：宋

江流浩浩羣動息，琴聲琅琅中夜鳴。
水深天闊音響遠，仰視牛斗皆從橫。
昔有至人愛奇曲，學之三歲終無成。
一朝隨師過滄海，留置絕島不復迎。
終年見怪心自感，海水震掉魚龍驚。
翻回蕩潏有遺韵，琴意忽忽從此生。
師來迎笑問所得，撫手無言心已明。
世人囂囂好絲竹，撞鐘擊鼓浪謂榮。
安知江琴韵超絕，擺耳大笑不肯聽。
舟中風雪五絕·其一
作者：蘇轍
朝代：宋

北風吹雪密還稀，雪勢漸多風力微。
孤棹獨依銀世界，山川路絕欲安歸。
舟中風雪五絕·其三
作者：蘇轍
朝代：宋

擁纜埋蓬不見船，船窗一點莫燈然。
幽人永夜歌黄竹，頼有丹砂暖寸田。
舟中風雪五絕·其二
作者：蘇轍
朝代：宋

曉風吹浪作銀山，夜雪爭妍布玉田。
風力漸衰波更惡，通宵撼我正安眠。
舟中風雪五絕·其五
作者：蘇轍
朝代：宋

江面澄清雪未融，扁舟蕩漾水無蹤。
篙師不用匆匆去，遍看廬山羣玉峰。
舟中風雪五絕·其四
作者：蘇轍
朝代：宋

濁醪粗飯不成歡，白浪飛花雪作團。
窗外時來一雙鴨，沉浮笑我不禁寒。
舟次大雲倉回寄孔武仲
作者：蘇轍
朝代：宋

一風失前期，十日不相見。
君帆一何駛，去若乘風箭。
我舟一何遲，出沒蔽葭薍。
甕中有白糟，床上有黄卷。
妻孥不足共，思子但長嘆。
池陽重相遇，撫手成一粲。
先行復草草，回首空眷眷。
人生類如此，遲速亦何算。
一見誠偶然，四海良獨遠。
相期廬山陰，把臂上雲巘。
舟次磁湖以風浪留二日不得進子瞻以詩見寄作二篇答之前篇自賦後篇次韵·其一
作者：蘇轍
朝代：宋

慚愧江淮南北風，扁舟千里得相從。
黄州不到六十里，白浪俄生百萬重。
自笑一生渾類此，可憐萬事不由儂。
夜深魂夢先飛去，風雨對床聞曉鐘。
舟次磁湖以風浪留二日不得進子瞻以詩見寄作二篇答之前篇自賦後篇次韵·其二
作者：蘇轍
朝代：宋

西歸猶未有菟裘，擬就南遷買一丘。
舟楫自能通蜀道，林泉真欲老黄州。
魚多釣戶應容貰，酒熟鄰翁便可留。
從此莫言身外事，功名畢竟不如休。
舟過嚴陵灘將謁祠登臺舟人夜解及明已遠至桐廬望桐君山寺縹緲可愛遂以小舟遊之二絕·其一
作者：蘇轍
朝代：宋

扁舟怱草出山來，慚愧嚴公舊釣臺。
舟子未應知此恨，夢中飛楫定誰催。
舟過嚴陵灘將謁祠登臺舟人夜解及明已遠至桐廬望桐君山寺縹緲可愛遂以小舟遊之二絕·其二
作者：蘇轍
朝代：宋

嚴公釣瀨不容看，猶喜桐君有故山。
多病未須尋藥錄，從今學取衲僧閒。
苦雨
作者：蘇轍
朝代：宋

蠶婦絲出盎，田夫麥入倉。
斯人薄福德，二事未易當。
忽作連日雨，坐使秋田荒。
出門陷塗潦，入室崩垣牆。
覆壓先老稚，漂淪及牛羊。
餘糧詎能久，歲晚憂糟糠。
天災非妄行，人事密有償。
嗟哉竟未悟，自謂予不戕。
造禍未有害，無辜輒先傷。
簞瓢吾何憂，作詩熱中腸。
范丞相堯夫挽詞二首·其一
作者：蘇轍
朝代：宋

持身守忠恕，臨事耻浮沉。
直道更三黜，平生惟一心。
家風來自遠，國論老彌深。
令德真如玉，泥沙枉見侵。
范丞相堯夫挽詞二首·其二
作者：蘇轍
朝代：宋

南遷頭已白，北返病初加。
君意知無罪，天心許到家。
同朝曾忝舊，握手一長嗟。
時事紛無已，還應付棣華。
范百嘉百歲昆仲挽詞二首·其一
作者：蘇轍
朝代：宋

少年何敏銳，才氣伏諸生。
展卷五行下，揮毫萬字傾。
百年殊未艾，一病竟無成。
誰謂從夫子，同開鬰鬰城。
范百嘉百歲昆仲挽詞二首·其二
作者：蘇轍
朝代：宋

季子尤高爽，顔家早哭回。
白頭生便爾，黄壤遽相催。
舊草誰收拾，新松剩插栽。
悲傷有伯氏，諸子尚嬰孩。
范蜀公挽詞三首·其一
作者：蘇轍
朝代：宋

能言人盡爾，有立世終稀。
憂國常先衆，謀身亦勇歸。
見奇初或笑，要極未應非。
僅似西山老，終身止食薇。
范蜀公挽詞三首·其三
作者：蘇轍
朝代：宋

劍外東來日，城西却住年。
高齋留寓宿，旅食正蕭然。
語愜聞投石，詩新看涌泉。
清樽寄苦淚，一洒葉墳前。
范蜀公挽詞三首·其二
作者：蘇轍
朝代：宋

賦傳長嘯久，書奏鎛鐘新。
共嘆文章手，終爲禮樂人。
遺風滿臺閣，好語落簪紳。
欲取褒雄比，終非骨鯁臣。
茶花二首·其一
作者：蘇轍
朝代：宋

黄蘗春芽大麥粗，傾山倒谷採無餘。
久疑殘枿陽和盡，尚有幽花霰雪初。
耿耿清香崖菊淡，依依秀色嶺梅如。
經冬結子猶堪種，一畝荒園試爲鉏。
茶花二首·其二
作者：蘇轍
朝代：宋

細嚼花鬚味亦長，新芽一粟葉間藏。
稍經臘雪侵肌瘦，旋得春雷發地狂。
開落空山誰比數，烝烹來歲最先嘗。
枝枯葉硬天真在，踏遍牛羊未改香。
荆門惠泉
作者：蘇轍
朝代：宋

泉源何從來，山下長溪發。
油然本無營，誰使自激冽。
茫茫九地底，大水浮一葉。
使水皆爲泉，地已不勝洩。
應是衆水中，獨不容至潔。
涓涓自傾瀉，奕奕見清澈。
石泓浄無塵，中有三尺雪。
下爲百丈溪，冷不受魚鱉。
脫衣浣中流，解我雙足熱。
樂哉泉上翁，大旱不知渴。
萬蝶花
作者：蘇轍
朝代：宋

誰唱殘春蝶戀花，一團粉翅壓枝斜。
美人欲向釵頭插，又恐驚飛鬢似鴉。
落葉滿長安分題
作者：蘇轍
朝代：宋

有客倦長安，秋風正颯然。
九衢飛亂葉，八水凝寒烟。
摇落南山見，凄凉陋巷偏。
名園失綠暗，清渭泛紅鮮。
衣信催煩杵，狼烽報極邊。
長江苦吟處，日暮想橫鞭。
葺居五首·其一
作者：蘇轍
朝代：宋

南堂初一家，隔絕歲月久。
開牆北風入，爽氣通戶牖。
棟梁未摧折，斤斧聊結構。
非言事輪奐，粗反昔人舊。
葺居五首·其三
作者：蘇轍
朝代：宋

竹林失蕃養，春筍日瑣細。
草蔓半縈纏，樗櫟互虧蔽。
已令具刀鐮，稍俟秋霜厲。
欲成林下飲，更種園東地。
葺居五首·其二
作者：蘇轍
朝代：宋

庭方止數尋，風月所從入。
百年養毒樹，攢芒比刀戟。
伐之念生久，不伐愁跣足。
且復爲人謀，庖椹利朝食。
葺居五首·其五
作者：蘇轍
朝代：宋

東南皆民居，屋敗如齬齒。
一完誠未能，綴葺聊且爾。
內修晨夜虞，外結比鄰喜。
無心本何營，生理未免此。
葺居五首·其四
作者：蘇轍
朝代：宋

雜花生竹間，竹荒花亦瘁。
移花通狂鞭，春到兩皆遂。
牆東破茅屋，排去收遺址。
時來拾瓦礫，細細留花地。
葺東齋
作者：蘇轍
朝代：宋

敝屋如燕巢，歲歲添泥土。
泥多暫完潔，屋老終難固。
况復非吾廬，聊爾避風雨。
圖書易新幌，几杖移故處。
宵眠不擇安，鼻息若炊釜。
兒孫喜相告，定省便蚤莫。
我生溪山間，弱冠衡茅住。
生來乏華屋，所至輒成趣。
苦恨無囊金，莫克償地主。
投老付天公，著身豈無所。
蔡州任氏閱世堂
作者：蘇轍
朝代：宋

朱君長桐鄉，死食桐鄉社。
吏民安君德，君亦愛其下。
遺言於斯葬，存沒勿相捨。
自知得民深，千歲誰似者。
任君治新息，寬惠洽鰥寡。
强梁順教詔，桴鼓不鳴野。
三年去復還，園木裁拱把。
居人敬閭巷，禽鳥依屋瓦。
蒼然百尺檜，直幹任大厦。
相要勿剪伐，令尹昔所舍。
蔡州壺公觀劉道士）
作者：蘇轍
朝代：宋

思潁求歸今幾時，布衣猶在老劉師。
龍章舊有世人識，蟬蛻惟應野老知。
昔葬衣冠今在否，近傳音問不須疑。
曾聞圯上逢黄石，久矣留侯不見欺。
藏菜
作者：蘇轍
朝代：宋

爨清葵芥充朝膳，歲晚風霜斷菜根。
百日園枯未易過，一家口衆復何言。
多排甕盎先憂盡，旋設盤盂未覺煩。
早晚春風到南圃，侵凌雪色有新萱。
蜀人舊食决明花耳潁川夏秋少菜崇寧老僧教人并食其葉有鄉人西歸使爲父老言之戲作
作者：蘇轍
朝代：宋

秋蔬舊採决明花，三嗅馨香每嘆嗟。
西寺衲僧并食葉，因君說與故人家。
蠶麥
作者：蘇轍
朝代：宋

春寒風雨淫，蠶麥止半熟。
耕桑未嘗親，有獲敢求足。
鄰田老翁嫗，囊空庾無粟。
機張久乏緯，食晏惟薄粥。
熟耕種未下，屢禱雲不族。
私憂止寒餓，王事念鞭扑。
爲農良未易，爲吏畏簡牘。
閉門差似可，忍饑有餘福。
蠶麥
作者：蘇轍
朝代：宋

春旱麥半熟，蠶收僅十分。
不憂無餠餌，已幸有襦裙。
造化真憐汝，耕桑不謾勤。
經過話關陝，貧病不堪聞。
蠶麥二首·其一
作者：蘇轍
朝代：宋

疏慵自分人嫌我，貧病可憐天養人。
蠶眠已報冬裘具，麥熟旋供湯餠新。
擷桑曉出露濡足，拾穗暮歸塵滿身。
家家辛苦大作社，典我千錢追四鄰。
蠶麥二首·其二
作者：蘇轍
朝代：宋

三界人家多鮮福，一時蠶麥得難兼。
鋤耰已愧非吾力，湯火尤驚取不廉。
貴客爭誇火浣布，貧家粗有水精鹽。
薄衫冷麵消長夏，捫腹當知百不堪。
衢州趙閱道少師濯纓亭
作者：蘇轍
朝代：宋

掛冠纓上已無塵，猶愛溪光碧照人。
點檢舊遊黄石在，掃除諸念白鷗親。
一尊父老囊金盡，三徑松筠生事貧。
他日南公數人物，丹青添入縣圖新。
表弟程之邵奉議知泗州
作者：蘇轍
朝代：宋

馬有千里足，所願百里程。
馬心自爲計，安用終日行。
何人志四方，欲買千金輕。
吾弟有俊才，見事心眼明。
二年坐北部，萬口傳佳聲。
談笑頑狡伏，何曾用敲榜。
艱難得銅虎，洗眼長淮清。
民事不足爲，但當食魚烹。
負重貴餘力，過飽多傷生。
不見大路馬，垂頭畏繁纓。
補子瞻贈姜唐佐秀才
作者：蘇轍
朝代：宋

生長茅間有異芳，風流稷下古諸姜。
適從瓊管魚龍窟，秀出羊城翰墨場。
滄海何曾斷地脈，白袍端合破天荒。
錦衣他日千人看，始信東坡眼目長。
補種牡丹二絕·其一
作者：蘇轍
朝代：宋

野草凡花著地生，洛陽千葉種難成。
姚黄性似天人潔，糞壤埋根氣不平。
補種牡丹二絕·其二
作者：蘇轍
朝代：宋

換土移根花性安，猶嫌入伏午陰煩。
清泉翠幄非難辦，絕色濃香別眼看。
襄陽古樂府二首·襄陽樂
作者：蘇轍
朝代：宋

誰言襄陽苦，歌者樂襄陽。
太守劉公子，千年未可忘。
劉公一去歲時改，惟有州南漢水長。
漢水南流峴山碧，種稻耕田泥沒尺。
里人種麥滿高原，長使越人耕大澤。
澤中多水原上乾，越人爲種楚人食。
火耕水耨古常然，漢水魚多去滿船。
長有行人知此樂，來買槎頭縮項鯿。
襄陽古樂府二首·野鷹來
作者：蘇轍
朝代：宋

野鷹來，雄雉走。
蒼茫荒榛下，毰毸大如斗。
鷹來蕭蕭風雨寒，壯士臺中一揮肘。
臺高百尺臨平川，山中放火秋草乾。
雉肥兔飽走不去，野鷹飛下風蕭然。
嵯峨呼鷹臺，人去臺已圮。
高臺不可見，况復呼鷹子。
長歌野鷹來，當年落誰耳。
父生已不武，子立又不强。
北兵果南下，擾擾如驅羊。
鷹來野雉何暇走，束縛籠中安得翔。
可憐野雉亦有爪，兩手捽鷹猶可傷。
西成
作者：蘇轍
朝代：宋

野老端相慶，西成僅十分。
寒來多釀酒，客過預留饙。
近事姑求飽，遠憂要浪聞。
一壺真有理，終日得醺醺。
西湖二咏·觀捕魚
作者：蘇轍
朝代：宋

西湖不放長竿入，羣魚空作淘河食。
漁人攘臂下前汀，蕩漾清波浮兩腋。
藕梢菱蔓不容網，箔作長圍徒手得。
逡巡小舟十斛重，踊躍長魚一夫力。
柳條穿頰洗黄金，鱠縷堆盤雪花積。
燒薤香橙巧相與，白飯青蔬甘莫逆。
食罷相携堤上步，將散重煎葉家白。
人生此事最便身，金印垂腰定何益。
西湖二咏·食鷄頭
作者：蘇轍
朝代：宋

芡葉初生縐如縠，南風吹開輪脫轂。
紫苞青刺攢蝟毛，水面放花波底熟。
森然赤手初莫近，誰料明珠藏滿腹。
剖開膏液尚模糊，大盎磨聲風雨速。
清泉活火曾未久，滿堂坐客分升掬。
紛然咀噍惟恐遲，勢若羣雛方脫粟。
東都每憶會靈沼，南國陂塘種尤足。
東遊塵土未應嫌，此物秋來日嘗食。
西軒畫枯木怪石
作者：蘇轍
朝代：宋

西軒素屏開白雲，婆娑老桂依霜輪。
顧兔出走蟾蜍奔，河漢卷海機石蹲。
牽牛自載倚桂根，清風颯然吹四鄰。
東坡妙思傳子孫，作詩仿佛追前人。
筆墨墮地稱奇珍，閉藏不聽落泥塵。
老人讀書眼病昏，一看落筆生精神。
西軒種山丹
作者：蘇轍
朝代：宋

淮陽千葉花，到此三百里。
城中衆名園，栽接比桃李。
吾廬適新成，西有數畦地。
乘秋種山丹，得雨生可喜。
山丹非佳花，老圃有深意。
宿根已得土，絕品皆可寄。
明年春陽升，盈尺爛如綺。
居然盜天功，信矣斯人智。
根苗相因依，非真亦非僞。
客來但一笑，勿問所從致。
見兒侄唱酬次韵五首·其一
作者：蘇轍
朝代：宋

芝蘭生吾廬，一雨一增蒨。
本亦何預人，懷抱終眷眷。
老傅時已迫，塵垢日須浣。
永慚舊文書，展讀不終卷。
見兒侄唱酬次韵五首·其三
作者：蘇轍
朝代：宋

宇宙非不寬，閉門自爲阻。
心知外塵惡，且忍閑居苦。
跏趺默非睡，龕燈翳復吐。
道士爲我言，嬰兒出歌舞。
見兒侄唱酬次韵五首·其二
作者：蘇轍
朝代：宋

讀書雖不惡，不讀亦自好。
根牙就區別，花實隨時老。
耘鋤不可無，雨露勿憂少。
我釣不在魚，一竿寄洲島。
見兒侄唱酬次韵五首·其五
作者：蘇轍
朝代：宋

西湖雖不到，甘井竊餘凉。
三伏罷飲酒，桂漿携一觴。
冠者五六人，起舞互低昂。
人生有離合，此歡未易忘。
見兒侄唱酬次韵五首·其四
作者：蘇轍
朝代：宋

身病要須閑，閑極自成趣。
空虛雖近道，懶拙初非悟。
偶將今生脚，還着古人屨。
大小適相同，本來無別處。
觀大閱
作者：蘇轍
朝代：宋

承平郡國減兵屯，唯有留都一萬人。
票姚將軍思出塞，從橫幕府諱和親。
旌旗不動風將轉，部曲無聲馬亦馴。
八陣且留遺法在，未須親試革車塵。
記夢
作者：蘇轍
朝代：宋

長魚三尺困橫盆，送入清流喜欲奔。
報我金匙僅盈寸，擲還聊喜不貪存。
記歲首鄉俗寄子瞻二首·蠶市
作者：蘇轍
朝代：宋

枯桑舒牙葉漸青，新蠶可浴日晴明。
前年器用隨手敗，今冬衣着及春營。
傾囷計口賣餘粟，買箔還家待種生。
不惟箱篚供婦女，亦有鉏鎛資男耕。
空巷無人鬥容冶，六親相見爭邀迎。
酒肴勸屬坊市滿，鼓笛繁亂倡優獰。
蠶叢在時已如此，古人雖沒誰敢更。
異方不見古風俗，但向陌上聞吹笙。
記歲首鄉俗寄子瞻二首·踏青
作者：蘇轍
朝代：宋

江上冰消岸草青，三三五五踏青行。
浮橋沒水不勝重，野店壓糟無復清。
松下寒花初破萼，谷中幽鳥漸嚶鳴。
洞門泉脈龍睛動，觀裏丹池鴨舌生。
山下瓶罌霑稚孺，峰頭鼓樂聚簪纓。
縞裙紅袂臨江影，青蓋驊騮踏石聲。
曉去爭先心蕩漾，莫歸誇後醉從橫。
最憐人散西軒靜，曖曖斜陽著樹明。
記病
作者：蘇轍
朝代：宋

我病在脾胃，一病四十年。
微傷輒暴下，傾注如流泉。
去年醫告我，此病猶可痊。
試取薑豆附，三物相和丸。
服之不旬浹，病去如醫言。
醫言藥有毒，病已當速捐。
我意藥有功，服久功則全。
侵尋作風痹，兩足幾蹣跚。
徐悟藥過量，醫初固云然。
舊病則已除，奈此新病纏。
醫言無甚憂，前藥姑捨旃。
藥毒久自消，真氣從此完。
鄙夫不信醫，私智每自賢。
咄哉已往咎，終身此韋弦。
試制舉人呈同舍諸公二首·其一
作者：蘇轍
朝代：宋

垣中不減臺端峻，池上來從柱下嚴。
同直舊曾連月久，蹔來還喜二公兼。
直言已許侵彈奏，新告行聞振滯淹。
顧我粗官何所與，西曹只合論茶鹽。
試制舉人呈同舍諸公二首·其二
作者：蘇轍
朝代：宋

早歲同科止六人，中年零落半埃塵。
却將舊學收新進，幾誤今生是後身。
骯髒別都遺老驥，沉埋祕府愧潛鱗。
憐君尚勝劉蕡在，白首諸侯呼上賓。
試院唱酬十一首 次前韵三首 其一
作者：蘇轍
朝代：宋

老去在家同出家，楞伽四卷即生涯。
粗詩怪我心猶壯，細字憐君眼未花。
霜落初驚衾簟冷，酒酣猶喜笑言嘩。
歸心知有三秋恨，莫學匆匆下坂車。
試院唱酬十一首 次前韵三首 其三
作者：蘇轍
朝代：宋

濁醪能使客忘家，屈指歸期已有涯。
魚化昨宵驚細雨，鹿鳴他日飲寒花。
已諳江上肴蔬薄，莫笑衙前鼓笛嘩。
太守况兼鄉曲舊，會須投轄止行車。
試院唱酬十一首 次前韵三首 其二
作者：蘇轍
朝代：宋

門前溪水似漁家，流浪江湖歸未涯。
邂逅高人來說法，支離枯木旋開花。
諸生試罷書如積，劇縣歸時訟正嘩。
安得騎鯨從李白，試看牛女轉雲車。
試院唱酬十一首·戲呈試官
作者：蘇轍
朝代：宋

只隔牆東便是家，悁悁還似在天涯。
客心不耐聽松雨，歸信猶堪飲菊花。
翦燭看書良寂寞，披沙見玉忽喧嘩。
自慚空館難留客，試問姮娥稍駐車。
試院唱酬十一首·戲呈試官呂防
作者：蘇轍
朝代：宋

新秋風月正凉天，空館相看學坐禪。
滿榻詩書愁病眼，隔牆砧杵思高眠。
霜飛一葉凋瓊玉，風繞雙松奏管絃。
聞道熊羆歸夢數，侵天闈棘漫森然。
試院唱酬十一首·次前韵
作者：蘇轍
朝代：宋

南國號多士，幾人洙泗風。
英材自入彀，壞陣不勞攻。
文縟山藏豹，飛高弋慕鴻。
蚩妍歸品藻，得失付虛空。
考行先推本，登賢旋奏公。
期君緩歸轡，一醉鹿鳴中。
試院唱酬十一首·次韵呂君興善寺靜軒
作者：蘇轍
朝代：宋

自恨尋山計苦遲，年過四十始知非。
小軒迎客如招隠，野鳥窺人自識機。
窗外竹深孤鶴下，階前菊秀晚蜂飛。
老僧戰勝長幽寂，瘦骨緣何未肯肥。
試院唱酬十一首·次韵呂君見贈
作者：蘇轍
朝代：宋

偶然傾蓋接清言，不覺門前晝漏傳。
老病低摧方伏櫪，壯心堅銳正當年。
莫嫌客舍一杯酒，試論灊山三祖禪。
明日程文堆几案，只應衰懶得安眠。
試院唱酬十一首·次韵呂君豐城寶氣亭
作者：蘇轍
朝代：宋

紫氣飛空不自謀，誰憐黽勉匣中留。
西山猛獸橫行甚，北海長鯨何日收。
星斗不堪供醉舞，蛟龍會看反重湫。
功成變化無蹤迹，望斷中原百尺樓。
試院唱酬十一首·觀試進士呈試官
作者：蘇轍
朝代：宋

松庭散朝日，棘戶啟秋風。
鵠鷺紛來下，旌旗儼未攻。
馳詞看倚馬，餘力送征鴻。
逸足誰先到，孤標想暗空。
晶熒雙鏡並，高下片言公。
老病方耽睡，飛沉一夢中。
試院唱酬十一首·試罷後偶作
作者：蘇轍
朝代：宋

重門閉不開，烏鳥相呼樂。
晨暉轉簾影，微風響松末。
喧嘩適已定，寂歷方有覺。
人生竟何事，外物巧相縛。
當時不自悟，已過空成怍。
耕耘亦何苦，遊宦殊自惡。
棄彼既已誤，就此良應錯。
誰能即兩忘，隨緣更無作。
詩一首
作者：蘇轍
朝代：宋

君不見峨眉山西雪千里，北望成都如井底。
春風百日吹不消，五月行人如凍蟻。
紛紛市人爭奪中，誰信言公似贊公。
人間熱惱無處洗，故向西齋作雪峰。
我夢扁舟適吳越，長廊靜院燈如月。
開門不見人與牛，惟見空庭滿山雪。
諸子將築室以畫圖相示三首·其一
作者：蘇轍
朝代：宋

還家卜築初無地，隨分經營似有時。
多斫修篁終未忍，略存古柏更無疑。
畫圖且作百間計，入室猶應三歲期。
得到安居真老矣，一生歌哭任於斯。
諸子將築室以畫圖相示三首·其三
作者：蘇轍
朝代：宋

積因得果通三世，臨老長閑自一時。
久爾觀心終未悟，偶然見道了無疑。
南遷北返吾何病，片瓦尺椽天與期。
自斷此生今已矣，世間何物更如斯。
諸子將築室以畫圖相示三首·其二
作者：蘇轍
朝代：宋

舊廬近已借諸子，新宅分甘臨老時。
萬里松楸終獨往，四方兄弟亦何疑。
竹間疏戶幽人到，林上長松野鶴期。
已覺高軒慚衛賜，可憐黄犬哭秦斯。
謝人惠千葉牡丹
作者：蘇轍
朝代：宋

東風催趁百花新，不出門庭一老人。
天女要知摩詰病，銀瓶滿送洛陽春。
可憐最後開千葉，細數餘芳尚一旬。
更待遊人歸去盡，試將童冠浴湖濱。
謝任亮教授送千葉牡丹
作者：蘇轍
朝代：宋

花從單葉成千葉，家住汝南疑洛南。
亂剝浮苞任狼籍，併偷春色恣醺酣。
香穠得露久彌馥，頭重迎風似不堪。
居士誰知已離畏，金槃剪送病中庵。
謝張安道惠馬
作者：蘇轍
朝代：宋

從事年來鬢似蓬，破車倦僕衆人中。
作詩僅比窮張籍，得馬還從老晉公。
夜起趨朝非所事，曉騎行樂定誰同。
慣乘款段遊田里，怯聽駸駸兩耳風。
謝洞山石臺遠來訪別
作者：蘇轍
朝代：宋

竄逐深山無友朋，往還但有兩三僧。
共遊渤澥無邊處，扶出須彌最上層。
未盡俗緣終引去，稍諳真際自虛澄。
坐令顛老時奔走，竊比韓公愧未能。
讀傳燈錄示諸子
作者：蘇轍
朝代：宋

大鼎知難一手扛，此心已自十年降。
舊存古鏡磨無力，近喜三更月到窗。
早歲文章真自累，一生憂患信難雙。
從今父子俱清凈，共說無生或似龐。
讀史六首·其一
作者：蘇轍
朝代：宋

留侯决成敗，面折愧周昌。
垂老召商叟，鴻鵠自高翔。
讀史六首·其三
作者：蘇轍
朝代：宋

賈生料吳楚，竟斃大梁城。
一身不自保，痛哭空傷生。
讀史六首·其二
作者：蘇轍
朝代：宋

諸呂更相王，陳平氣何索。
千金壽絳侯，劉宗知有託。
讀史六首·其五
作者：蘇轍
朝代：宋

安石善談笑，揮麈却苻秦。
妄起并吞意，終殘吳越人。
讀史六首·其六
作者：蘇轍
朝代：宋

江河浪如屋，要須滄海容。
可憐狄仁傑，猶復負婁公。
讀史六首·其四
作者：蘇轍
朝代：宋

桓文服荆楚，安取破國都。
孔明不料敵，一世空馳驅。
讀樂天集戲作五絕·其一
作者：蘇轍
朝代：宋

樂天夢得老相從，洛下詩流得二雄。
自笑索居朋友絕，偶然得句與誰同。
讀樂天集戲作五絕·其三
作者：蘇轍
朝代：宋

樂天投老刺杭蘇，溪石胎禽載舳艫。
我昔不爲二千石，四方異物固應無。
讀樂天集戲作五絕·其二
作者：蘇轍
朝代：宋

樂天得法老凝師，後院猶存楊柳枝。
春盡絮飛餘一念，我今無累日無思。
讀樂天集戲作五絕·其五
作者：蘇轍
朝代：宋

樂天種竹自成園，我亦牆陰數百竿。
不共伊家鬥多少，也能不畏雪霜寒。
讀樂天集戲作五絕·其四
作者：蘇轍
朝代：宋

樂天引洛注池塘，畫舫飛橋映綠楊。
潩水隔城來不得，不辭策杖看湖光。
讀舊詩
作者：蘇轍
朝代：宋

早歲吟哦已有詩，年來七十才全衰。
開編一笑恍如夢，閉目徐思定是誰。
敵手一時無復在，賞音他日更難期。
老人不用多言語，一點空明萬法師。
讀舊詩
作者：蘇轍
朝代：宋

老人詩思如枯泉，轆轤不下甕盎乾。
舊詩展卷驚三年，粲然佳句疑昔賢。
老來百事不如前，藜羹稻飯嗟獨便。
飽食餘暇盡日眠，安用琢句愁心肝。
買炭
作者：蘇轍
朝代：宋

苦寒搜病骨，絲纊莫能禦。
析薪燎枯竹，勃鬰烟充宇。
西山古松櫟，材大招斤斧。
根槎委溪谷，龍伏熊虎踞。
挑抉靡遺餘，陶穴付一炬。
積火變深黳，牙角猶憤怒。
老翁擁破氈，正晝出無屨。
百錢不滿籃，一坐幸至莫。
御爐歲增貢，圓直中常度。
閭閻不敢售，根節姑付汝。
升平百年後，地力已難富。
知夸不知嗇，俯首欲誰訴。
百物今盡然，豈爲一炭故。
我老或不及，預爲子孫懼。
賦園中所有十首·其一
作者：蘇轍
朝代：宋

萱草朝始開，呀然黄鵠觜。
仰吸日出光，口中爛如綺。
纖纖吐鬚鬣，冉冉隨風哆。
朝陽未上軒，粲粲幽閑女。
美女生山谷，不解歌與舞。
君看野草花，可以解憂悴。
賦園中所有十首·其一〇
作者：蘇轍
朝代：宋

葵花開已闌，結子壓枝重。
長條困風雨，倒卧枕丘壟。
憶初始放花，岌岌旌節聳。
得時能幾時，狼籍成荒冗。
浮根不任雪，採剝收遺種。
未忍焚枯莖，積疊牆角擁。
賦園中所有十首·其七
作者：蘇轍
朝代：宋

吾兄客關中，果臝施吾宇。
兄雖未得還，我豈如婦女。
呦呦感微物，涕泗若零雨。
但愛果臝莖，屈曲上牆堵。
朝見緣牆頭，莫已過牆去。
物生隨年華，還日何足數。
賦園中所有十首·其三
作者：蘇轍
朝代：宋

蘆生井欄上，蕭騷大如竹。
移來種堂下，何爾短局促。
莖青甲未解，枯葉已可束。
蘆根愛溪水，餘潤長鮮綠。
强移性不遂，灌水惱僮僕。
晡日下西山，汲者汗盈掬。
賦園中所有十首·其九
作者：蘇轍
朝代：宋

南園地性惡，雙柏不得長。
蓬麻春始生，今已滿一丈。
柏生嗟幾年，失意自悽愴。
有子壓枝低，已老非少壯。
尤柏柏已冤，尤地亦恐妄。
兩既無所尤，高枝幾時放。
賦園中所有十首·其二
作者：蘇轍
朝代：宋

寒地竹不生，雖生常若病。
斸根種幽砌，開葉何已猛。
嬋娟冰雪姿，散亂風日影。
繁華見孤淡，一個敵千頃。
令人憶江上，森聳緣崖勁。
無風籜自飄，策策鳴荒徑。
賦園中所有十首·其五
作者：蘇轍
朝代：宋

蒲桃不禁冬，屈盤似無氣。
春來乘盛陽，覆架青綾被。
龍髯亂無數，馬乳垂至地。
初如早梅酸，晚作醲酪味。
誰能釀爲酒，爲爾架前醉。
滿斗不與人，凉州幾時致。